Polis perketat penjualan peluru di Sabah, Sarawak
Oleh NORLIDA AKMAR IDROS

29 Disember 2020, 4:00 pm
LANGKAWI – Polis akan mengetatkan penjualan peluru di semua premis berlesen di Sabah dan Sarawak bagi mengelakkan penggunaan senjata api haram termasuk daripada jenis buatan sendiri bagi tujuan pemburuan tanpa lesen.
Ketua Polis Negara, Tan Sri Abdul Hamid Bador berkata, tindakan tersebut diambil susulan berlaku dakwaan penjualan peluru oleh premis berlesen kepada pemilik senjata haram.
“Saya difahamkan bahawa banyak senjata buatan sendiri, senjata haram yang diseludup masuk ke Sabah dan Sarawak dengan pelurunya pula menggunakan peluru yang dijual di premis-premis berlesen.
“Sehubungan itu, kita akan ketatkan kawalan dan penjualan peluru supaya mereka (pemilik senjata haram) tidak diberi ruang dan peluang untuk guna senjata api haram,” katanya.
Beliau berkata demikian pada sidang akhbar selepas menghadiri Mesyuarat Operasi Bersepadu Khazanah (OBK) yang dipengerusikan Ketua Pengarah Kastam, Datuk Seri Abdul Latif Abdul Kadir di sini hari ini. – K! ONLINE.


Tahun 2020 sangat buruk, Amar Asyraf menyesal sakitkan hati ramai orang
Oleh MOHAMMAD SHAHEMY AZMI

29 Disember 2020, 3:32 pm
PETALING JAYA – Pelakon Amar Asyraf menyalahkan dirinya atas beberapa perkara yang berlaku dalam hidup selama ini.
Menerusi status panjang lebar yang ditulis dalam Instagramnya, pelakon berusia 34 tahun itu mengakui hidup tertekan dengan pelbagai perkara yang berlaku, khususnya sepanjang tahun 2020.
“Tahun 2020 adalah tahun yang sangat buruk. Saya rasa kehilangan, marah, geram. Rasanya seperti saya sedang melawan dunia seorang diri.
“Duit tidak cukup, kes mahkamah syariah, nama kena tolak dengan stesen televisyen, boros sebab tekanan dan macam-macam perkara lagi. Semuanya salah diri sendiri,” ujarnya.
Amar berkata, dia juga telah menyakiti keluarga, rakan dan orang di sekelilingnya dengan sikap dan tingkah laku yang tidak baik.
LUAHAN kekesalan hati pelakon Amar Asyraf tentang kesalahan dan keburukan yang telah dilakukan sepanjang tahun 2020.
“Saya geram dengan kegagalan sendiri tapi tidak buat apa-apa dan tidak mampun buat apa-apa untuk saya ubah kehidupan sendiri. Bukan salah siapa tapi salah diri sendiri.

Dalam perkongsian tersebut, Amar turut mendedahkan telah menyakiti individu sekelilingnya termasuk keluarga iaitu ibu dan bapa serta dua orang anaknya, Taufiq dan Dian.
“Saya menyakiti mereka dengan tingkah laku saya yang tidak bagus. Saya menyerah untuk menjadi lelaki yang baik bertahun-tahun lalu.
“Saya tidak menjaga kesihatan dengan merokok begitu banyak. Saya membiarkan ego saya menang. Saya malah mempersoalkan Allah. Kenapa saya?,” ujarnya penuh kesal.
Pelakon yang pernah membintangi drama Cikgu Papa Kirim Salam itu juga menyifatkan kehidupannya dunia selama ini sangat buruk dan berasa tidak adil kerana membiarkan dirinya dikelilingi oleh unsur negatif.
“Saya mempunyai beberapa peluang untuk berjaya dalam hidup tetapi saya telah merosakkan diri sendiri,” katanya yang merasakan sudah sampai masanya untuk dia berubah, mencari dan mengenal diri sendiri.
AMAR berjanji mahu membaiki diri menjadi lelaki yang lebih baik pada masa akan datang.
Dalam perkongsian itu juga, Amar turut memohon maaf kerana telah banyak mengecewakan orang dan menyesal atas kesilapan yang telah dilakukan.
“Saya mahu ubah hidup. Mahu jadi lebih positif. Sudah tiba masanya untuk saya mencari diri dan mengenal diri sendiri.
“Hanya saya yang mampu ubah hidup bukan orang lain. Saya nak anak-anak ada masa depan yang lebih baik. Untuk Taufiq dan Dian,” katanya
Terdahulu, Amar yang telah memiliki dua orang isteri, Arna Salleh dan Vivy Jeffry telah mencetuskan kontroversi selepas ingin berkahwin untuk kali ketiga bersama seorang wanita bernama Ellika Azman.
Namun wanita tersebut membatalkan hasratnya untuk berkahwin dengan Amar selepas mengetahui bahawa pelakon tersebut telah pun beristeri dua.
Amar sekali lagi mencetuskan kontroversi selepas menceraikan isteri keduanya, Vivy yang juga merupakan seorang penerbit di sebuah stesen televisyen dengan talak tiga pada 4 November 2019.
Pelakon itu mendirikan rumah tangga dengan isteri pertamanya, Arna pada 7 Jun 2013 dan dikurniakan dua orang cahaya mata sebelum mengahwini Vivy sejak beberapa tahun lalu. – K! ONLINE


Rampasan daun ketum terbesar di Gerik, dua lelaki ditahan
Oleh ASLIZA MUSA

29 Disember 2020, 3:19 pm
GERIK – Cubaan dua lelaki menyeludup daun ketum dari Kedah ke Kelantan menggunakan lori gagal apabila kenderaan dinaiki mereka ditahan di Kilometer 17, Jalan Raya Timur Barat (JRTB), Gerik-Jeli berhampiran Sungai Lebey di sini kelmarin.
Suspek berusia 46 dan 52 tahun itu ditahan semasa pemeriksaan oleh sepasukan anggota Bahagian Siasatan Jenayah Ibu Pejabat Polis Daerah (IPD) Gerik pada pukul 10.30 malam.
Ketua Polis Daerah Gerik, Superintendan Zulkifli Mahmood berkata, sebanyak 800 bungkusan plastik hitam mengandungi daun ketum seberat 4,000 kilogram (kg) telah dijumpai di bahagian belakang lori lima tan itu.
Katanya, siasatan mendapati, bekalan daun ketum itu diperoleh dari Kedah untuk dibawa pulang ke Kelantan menggunakan lori yang disewa.
“Kedua-dua suspek berasal dari Kelantan dan menerima upah sebanyak RM1,000 seorang untuk membawa ketum yang diambil dari Kedah .
“Siasatan mendapati, mereka hanya menerima upah membawa daun ketum itu di mana urusan menyewa kenderaan dan membawa masuk barang ke dalam lori diuruskan pihak lain,” katanya dalam sidang akhbar di IPD Gerik di sini hari ini.

Menurut Zulkifli, rampasan daun ketum itu merupakan rampasan terbesar di daerah Gerik sepanjang tahun ini yang melibatkan nilai pasaran berjumlah RM120,000.
Katanya, kedua-dua lelaki yang mempunyai rekod lampau bersabit kes dadah itu direman selama tiga hari berakhir esok.
“Ujian saringan air kencing ke atas mereka didapati negatif dan kes disiasat mengikut Seksyen 30(3) Akta Racun 1952,” katanya.
Tambah beliau, sepanjang Januari hingga Disember ini, seramai 87 individu ditahan membabitkan 66 kes rampasan daun dan air ketum di daerah Gerik.
“Daripada jumlah itu, polis berjaya merampas lebih 11,000 kg daun ketum dan 319.96 liter air ketum. Rampasan yang dilakukan kelmarin adalah terbesar bagi tahun ini iaitu sebanyak empat tan (4,000 kg),” katanya. – K! ONLINE.


Syarikat palsu logo halal daging didakwa esok
Oleh MOHD RIDZAUDDIN ROSLAN

29 Disember 2020, 3:36 pm
PETALING JAYA- Syarikat terlibat memalsukan label logo halal pada bekalan daging import hingga mencetuskan kekeliruan orang ramai khususnya umat Islam akan didakwa di mahkamah esok.
Timbalan Menteri Perdagangan Dalam Negeri dan Hal Ehwal Pengguna (KPDNHEP), Datuk Rosol Wahid berkata, pihaknya juga membekukan aset syarikat itu bernilai RM1 juta.
“Kita juga telah merampas bekalan daging syarikat itu dan akan mendakwanya dalam masa terdekat. Esok kita akan dakwa bagi kesalahan memalsukan (sijil halal).
“Kita juga merampas sebanyak 24 unit setem getah yang digunakan untuk mengecop kotak bekalan daging yang mendapat permintaan tinggi di pasaran,” katanya di Dewan Negara tadi. -K! ONLINE


Sultan Johor murka kebersihan Mersing
Oleh MOHD SHARKAWI LONDING

29 Disember 2020, 3:28 pm
JOHOR BAHRU – Sultan Johor, Sultan Ibrahim Sultan Iskandar murka dengan sikap segelintir penduduk di daerah Mersing yang mengabaikan soal kebersihan sehingga tempat-tempat awam dipenuhi sampah sarap.
Sultan Ibrahim bertitah, Mersing yang merupakan sebuah daerah pelancongan bukan sahaja menjadi tumpuan pelancong dari luar negara, malah kaya dengan keindahan alam semula jadi.
Baginda menegaskan sekiranya tabiat ini berterusan akan memberi kesan negatif kepada aspek kesihatan awam.
“Saya amat sedih dengan apa yang saya lihat di beberapa kawasan yang ditinjau. Apa nak jadi dengan Mersing? Sepatutnya tempat pelancongan tetapi apabila pelancong sampai, disambut sampah.
“Tidak malukah kita jika menjemput orang ke rumah sendiri tetapi keadaannya tidak sedap mata memandang? Ubahlah perangai dan buang sikap pengotor,” titah baginda kepada Royal Press Office hari ini.
Sultan Ibrahim berkata, Mersing perlu mencontohi daerah Muar apabila Bandar Maharani telah dinobatkan sebagai Bandar Pelancongan Terbersih ASEAN pada tahun 2018.

“Mersing mempunyai potensi yang besar untuk terus dimajukan dalam sektor eko-pelancongan, dan ia juga pintu utama untuk ke pulau-pulau pelancongan sekitar.
“Saya ada pelbagai idea untuk menarik pelaburan dan kemajuan untuk sektor di Mersing, tetapi rakyat juga perlu mainkan peranan menjaga kebersihan di sini. Tidak ada orang yang nak berkunjung ke tempat yang kotor,” titah baginda.
Baginda turut bertitah mahu pihak berkuasa tempatan menguatkuasakan kompaun secara efektif supaya rakyat lebih berdisiplin.- K! ONLINE.


Lelaki maut, kereta dipandu terbalik masuk longkang
Oleh AIMUNI TUAN LAH

29 Disember 2020, 3:58 pm
GUA MUSANG – Seorang lelaki maut manakala rakannya cedera selepas kereta yang dinaiki mereka terbabas sebelum terbalik di Kilometer 21, Jalan Gua Musang-Kuala Krai di sini hari ini.
Dalam kejadian pada pukul 8 pagi itu, pemandu kereta jenis Proton Wira, Muhamad Asymawi Muhamad Albakri, 20, maut di lokasi kejadian akibat kecederaan parah pada bahagian kepala dan badan.
Pemangku Ketua Polis Daerah Gua Musang, Deputi Superintendan Sik Choon Foo berkata, siasatan awal mendapati, mangsa dan rakannya, Mohamad Syazwan Mohamad Kamal, 18, sedang dalam perjalanan dari Felda Chiku 3 di sini ke Gua Musang.
Katanya, sewaktu tiba di lokasi kejadian, kereta yang dipandu Muhamad Asymawi hilang kawalan sebelum terbabas dan terbalik di dalam longkang di bahagian kanan jalan.
“Kedua-dua mangsa tersepit di tempat duduk masing-masing. Mangsa disahkan meninggal dunia di lokasi kejadian manakala Mohamad Syazwan mengalami kecederaan.
“Siasatan awal juga mendapati pemandu kereta itu juga tidak mempunyai lesen memandu,” katanya ketika dihubungi Kosmo! hari ini.

Menurut Choon Foo, mangsa berasal dari Rancangan Tanah Felda Chiku 3 manakala rakannya dari Felda Chiku 5.
Tambahnya, mayat mangsa dibawa ke Hospital Gua Musang untuk proses bedah siasat manakala rakannya turut dirawat di hospital yang sama.
Sementara itu, Ketua Balai Bomba dan Penyelamat Gua Musang, Penolong kanan Penguasa Bomba, Mohd. Arifuddin Akif Mohd Noor berkata, 11 anggota bersama tiga jentera bergegas ke lokasi kejadian selepas menerima laporan.
Katanya, apabila tiba di lokasi kejadian pada pukul 8.11 pagi, kedua-dua mangsa dilihat tersepit di dalam kereta terbabit yang terbalik dalam longkang.
Tambahnya, anggota bomba mengambil masa kira-kira satu jam untuk mengeluarkan dua mangsa yang tersepit dalam kereta yang sudah separuh remuk akibat kemalangan itu. -K! ONLINE.


Sedia kerjasama dengan Mahathir namun perlu patuhi prinsip PH
Oleh MOHD YUNUS YAKKUB

29 Disember 2020, 3:33 pm
SHAH ALAM – Sesiapa sahaja boleh diundang termasuk bekas Perdana Menteri, Tun Dr. Mahathir Mohamad untuk menyertai Pakatan Harapan (PH), namun perlu mematuhi prinsip penubuhannya.
Ketua Pembangkang, Datuk Seri Anwar Ibrahim berkata, ini bagi memastikan tiada agenda peribadi yang akan menyebabkan kehancuran seperti berlaku sebelum ini.
“Itu terserah kepada PH, sesiapa pun kita boleh undang tetapi patuh pada prinsipnya, bukan bawa agenda peribadi dan kebobrokan yang lama.
“Fokus isu adalah menjamin satu keadaan lebih baik bagi negara kita, ekonominya dan keselesaan rakyat,” katanya ketika pemberita selepas majlis peluncuran buku “100 Esei Seni dan Sastera Era Reformasi 2008 hingga 2011 di sini hari ini.
Beliau berkata demikian bagi mengulas sama ada PH plus akan bergabung dengan Mahathir atau mana-mana politik yang lain.
Dalam perkembangan sama, Anwar yang merupakan Presiden PKR itu menegaskan cadangan gabungan yang lebih besar perlu mempunyai hala tuju yang jelas dalam memberikan keyakinan kepada rakyat berhubung keseriusan kita untuk menyelesaikan masalah dalam memacu ekonomi, keadilan bagi rakyat dan mengatasi masalah kemiskinan.

“Apakah bawa perubahan ke arah kebaikan atau mempertahankan kecurangan dan kebobrokan yang ada atau membuat tempelan dan menyerang puak-puak lain yang rasuah tetapi tutup mata dengan pembaziran, kegolojohan dan ketamakan rakan-rakan kita sehingga berlaku pengkhianatan.
“Selain itu, membuat langkah tidak menunjukkan kehebatan kita menangani masalah kemiskinan. Bagi saya, ini pokok (isu utama) yang harus ditangani,” jelasnya. – K! ONLINE


Curi kabel beli dadah
Oleh MOHD YUNUS YAKKUB

29 Disember 2020, 3:42 pm
KLANG – Kegiatan dua lelaki yang aktif mencuri kabel elektrik sejak awal bulan ini bagi membeli dadah berakhir selepas dicekup di sekitar Pandamaran Jaya, kelmarin.
Kedua-dua suspek berusia 40 dan 44 tahun itu ditahan dalam tempoh sejam bermula pukul 3 petang.
Ketua Polis Daerah Klang Selatan, Asisten Komisioner Shamsul Amar Ramli berkata, tangkapan mereka susulan laporan polis dilakukan seorang kontraktor perkhidmatan telekomunikasi pada 23 Disember lalu yang kehilangan segulung kabel elektrik dianggarkan seberat lebih enam kilogram (kg) di rumahnya di Bukit Tinggi di sini.
Katanya, semakan televisyen litar tertutup (CCTV) mendapati dua suspek menaiki motosikal jenis Modenas Kriss berwarna putih dan memanjat pagar hadapan rumah mangsa sebelum mencuri kabel berkenaan.
“Bertindak hasil maklumat, polis kemudiannya berjaya memberkas kedua-dua suspek selain merampas beberapa gulung kabel yang telah dibakar, Modenas Kriss, kereta jenis Proton Wira dan serangkai kunci kenderaan.
“Soal-siasat mendapati kedua-dua suspek yang positif heroin itu mengaku mencuri kabel berkenaan dengan hasil jualan digunakan membeli dadah,” katanya ketika dihubungi Kosmo! hari ini.

Kata beliau, hasil siasatan turut mendapati mereka terlibat dalam dua kes curi kabel sejak awal bulan ini.
Tambah Shamsul Amar, suspek didapati meraih untung RM20 bagi sekilogram kabel yang dijual di pasaran gelap.
“Semakan rekod mendapati kedua-dua suspek mempunyai rekod jenayah lampau dan polis masih memburu seorang lagi rakan suspek dikenali Panjang.
“Mereka kini direman selama empat hari sehingga 31 Disember ini dan kes disiasat mengikut Seksyen 379 Kanun Keseksaan,” jelasnya. -K!ONLINE


Pastor warga Korea didakwa lagi kes cabul lelaki
Oleh MOHD SYALMIZI HAMID

29 Disember 2020, 3:23 pm
GEORGE TOWN – Seorang pastor orang kurang upaya (OKU) pekak dan bisu warga Korea Selatan dihadapkan ke Mahkamah Majistret di sini hari ini atas pertuduhan mencabul kehormatan seorang lelaki 20 tahun lalu.
Bagaimanapun, tiada pengakuan direkodkan daripada tertuduh, Jee Jong-hoon, 54, di hadapan Majistret Rosnee Mohd. Ridzuan.
Mengikut pertuduhan, Jong-hoon didakwa menggunakan kekerasan jenayah ke atas seorang lelaki yang kini berusia 40 tahun dengan cara menyentuh kemaluan, memeluk, mencium pipi dan bibir dengan niat mencabul kehormatannya.
Bapa kepada dua cahaya mata itu didakwa melakukan kesalahan tersebut di sebuah rumah di Lorong Delima 3, Gelugor di sini pada tahun 2000.
Tertuduh didakwa melakukan kesalahan itu mengikut Seksyen 354 Kanun Keseksaan yang memperuntukkan hukuman penjara sehingga 10 tahun atau dengan denda atau sebatan atau mana-mana dua daripada seksaan itu.
Kes dikendalikan Timbalan Pendakwa Raya Muhammad Shahrezal Mohd Shukri, manakala tertuduh diwakili peguam G. Shanmugam.

Mahkamah kemudiannya membenarkan tertuduh dibebaskan dengan jaminan sebanyak RM6,000 beserta seorang penjamin warga tempatan.
9 Februari ini turut ditetapkan sebagai tarikh sebutan semula kes bagi mendapatkan juru bahasa isyarat antarabangsa dan juru bahasa Korea.
Selain itu, tertuduh turut diperintahkan melapor diri di balai polis berdekatan pada setiap 29 haribulan dan tidak boleh mengganggu mangsa.
Terdahulu, pada 18 Disember lalu, Jong-hoon dibebaskan dengan ikat jamin sebanyak RM10,000 oleh Mahkamah Majistret Butterworth dekat sini atas dua pertuduhan mencabul kehormatan dua lelaki pada 2013 dan 2017.
Bagaimanapun tiada pengakuan direkodkan kerana ketiadaan jurubahasa isyarat bagi membaca pertuduhan selain tertuduh hanya memahami bahasa Korea. – K! ONLINE


Ibu tunggal didakwa menyamar ejen insurans tipu hampir RM1 juta
Oleh DIYANATUL ATIQAH ZAKARYA

29 Disember 2020, 3:15 pm
MELAKA – Seorang ibu tunggal didakwa di Mahkamah Sesyen di sini, hari ini atas 19 pertuduhan menyamar sebagai ejen insurans, salah guna cek dan memalsukan tandatangan membabitkan nilai kerugian mencecah hampir RM1 juta, tujuh tahun lalu.
Tertuduh, Loo Mei Lin, 48, yang merupakan seorang pengerusi sebuah syarikat pembinaan itu bagaimanapun mengaku tidak bersalah sebaik sahaja kesemua pertuduhan dibacakan oleh jurubahasa di hadapan Norma Ismail.
Mengikut pertuduhan pertama, tertuduh didakwa telah memperdayakan seorang wanita, Teh Eet Meng, 54, dengan menyamar sebagai seorang ejen insurans Allianz yang berdaftar bagi membeli 16 polisi sehingga menyebabkan mangsa mengalami kerugian RM626,40.98.
Sabit kesalahan tertuduh boleh dikenakan hukuman penjara minimum setahun dan maksimum 10 tahun dan dengan sebat dan boleh dikenakan denda mengikut Seksyen 420 Kanun Keseksaan yang boleh dihukum di bawah seksyen sama.
Tertuduh juga didakwa di atas dua pertuduhan di bawah Seksyen 403 Kanun Keseksaan atas kesalahan menyalahgunakan cek Citibank milik mangsa sama berjumlah RM93,500.
Bagi kesalahan itu tertuduh boleh dikenakan hukuman penjara tidak kurang dua tahun atau dengan denda atau kedua-duanya sekali.

Mengikut pertuduhan empat sehingga 16, tertuduh didakwa telah memalsukan tandatangan milik penama Yap Soo Hui, 27, pada borang permohonan insurans Hayat Allianz.
Bagi tindakan itu, dia didakwa mengikut Seksyen 471/465 Kanun Keseksaan yang memperuntukkan hukuman penjara maksimum dua tahun atau denda atau kedua-duanya sekali.
Kesemua kesalahan itu dilakukan tertuduh di sekitar daerah Melaka Tengah antara November 2013 sehingga Julai 2015 dengan nilai keseluruhan kerugian berjumlah RM719,902.98.
Terdahulu, pendakwaan dikendalikan Timbalan Pendakwa Raya Anis Wahidah Mohamad dan Mazuin Hashim mancadangkan jaminan sebanyak RM10,000 bagi setiap pertuduhan dengan mengambil kira jumlah kerugian ditanggung mangsa adalah tinggi.
Peguam Nizam Bashir, Linda Phua dan Rajsurian Pillai yang mewakili tertuduh bagaimanapun memohon jaminan rendah diberikan dengan alasan anak guamnya merupakan ibu tunggal dan perlu menanggung tiga orang anak, selain menghidap penyakit jantung dan masalah kewangan akibat pandemik.
Selepas mendengar rayuan kedua pihak, mahkamah kemudian membenarkan tertuduh diikat jamin sebanyak RM30,000 bagi kesemua 19 pertuduhan dan menetapkan tarikh sebut semula pada 20 Januari depan. – K! ONLINE.


Shitembi bakal permata baharu TFC
Oleh KOSMO!

29 Disember 2020, 2:30 pm
TONGGAK kebangsaan Namibia, Petrus Shitembi dilaporkan sudah sah menyarung jersi Terengganu FC (TFC) bagi menghadapi saingan Liga Malaysia (Liga M) musim depan.
Beraksi di posisi tengah, Shitembi yang beraksi bersama Sabah sebelum ini menandatangani kontrak selama setahun bersama skuad Penyu.
Memiliki 65 kap dan empat gol bersama skuad kebangsaan Namibia, Shitembi turut beraksi pada Piala Negara-Negara Afrika di Mesir pada tahun lalu.
Pengendali TFC, Mohd. Nafuzi Zain percaya corak permainan Shitembi amat bersesuaian untuk memperkuatkan jentera tengah skuad dari Pantai Timur itu.
“Kehadirannya akan membentuk gandingan dengan barisan pemain sedia ada terutama pemain muda dan import lain yang akan tiba.
“Dia juga boleh menyesuaikan diri dengan rentak TFC untuk menghadapi kejohanan domestik dan Piala AFC musim depan,” katanya ketika dihubungi Kosmo! di Kuala Terengganu semalam.

Sebelum menyertai Sabah, Shitembi memiliki pengalaman beraksi untuk Luskas Dynamos pada Liga Zambia, Tura Magic FC (Namibia) dan kelab Afrika Selatan, Stellenbosch FC pada 2017.
Dalam pada itu, bek tengah Filipina kelahiran Sepanyol, Cari De Murga pula dijangka mengikut jejak langkah Shitembi, 28, selepas pemain itu dilaporkan sudah menamatkan tempoh kuarantin wajib 10 hari.


Azmeer akui sedih umum persaraan
Oleh MUHAMMAD ZUHAILY BADLISHAH

29 Disember 2020, 3:15 pm
SELEPAS mengharungi pelbagai dugaan dan cabaran dalam bola sepak, bekas pemain Kedah, Azmeer Yusof mengumumkan persaraan sebagai pemain profesional.
Pemain kelahiran Taiping, Perak itu mengakui sedih dengan keputusan tersebut, namun ia dibuat selepas perbincangan dengan beberapa pihak.
Tambah Azmeer, dia turut meluahkan kekecewaan kerana tidak dapat memenuhi hasrat peminat-peminat yang berharap dia kembali mewarnai saingan bola sepak tempatan.
“Dengan lafaz Bismillah, saya Azmeer Yusof mengumumkan persaraan daripada bola sepak profesional. Ribuan terima kasih kepada ibu bapa, keluarga, rakan serta peminat yang banyak memberi sokongan selama ini.
“Saya memohon maaf kepada semua kerana tidak dapat meneruskan harapan kalian. Saya akui keputusan ini berat tetapi ia dibuat selepas berbincang dengan Tuan Guru Syeikh Muhd. Zainol dan Ustaz Moqti,” katanya di laman sosial Instagram.
Pada masa sama, pemain berusia 30 tahun itu juga meminta maaf kepada mana-mana pihak yang tidak senang dengan dirinya meskipun dia sendiri tidak tahu apakah puncanya.

“Kepada pemain-pemain yang membenci, saya mohon ampun dan maaf dari hujung rambut hingga hujung kaki. Hingga kini saya tidak dapat jawapan mengapa kalian begitu bencikan saya.
“Bagaimanapun, apa sahaja yang berlaku, kita tetap adik-beradik dan saudara sesama Islam. Saya sentiasa doakan yang terbaik untuk anda semua,” ujarnya.
Sebagai rekod, Azmeer yang beraksi di posisi bek kiri pernah menyarung jersi Kedah, Kuala Lumpur, Negeri Sembilan serta Perak sepanjang kariernya bergelar pemain profesional.


Kenalkan anak perempuan saya, Asha Azmi – Faye Kusairi
Oleh MOHAMMAD SHAHEMY AZMI

29 Disember 2020, 3:13 pm
PETALING JAYA – Pelakon Faye Kusairi buat pertama kali mendedahkan wajah dan nama anak perempuannya yang selamat dilahirkan pada 13 Disember lalu.
Menerusi video dalam Instagramnya hari ini, Faye juga berkongsi tentang perkembangan terkini anak perempuannya yang diberikan nama Asha Azmi.
“Assalamualaikum semua. Kenalkan keluarga baharu saya, bidadari kecil Asha Azmi, adik kepada Alif Azmi.
“Asha masih lagi jaundice (demam kuning) tapi semalam sudah diperiksa, bacaannya dah turun sedikit. Alhamdulillah.
“Terima kasih semua yang mendoakan Asha dan saya. Semoga kalian dibalas dengan segala kebaikan di dunia dan akhirat serta dirahmati oleh Allah SWT. Amin!,” ujar Faye.
Terdahulu Faye atau nama sebenarnya Dayangku Faratiwan Adnil Awang Kusairi, 33, dilaporkan terkena serangan Bell’s Palsy iaitu kelumpuhan pada otot ketika mengandungkan Asha 38 minggu.

Kejadian tersebut berlaku ketika pelakon itu sedang menggosok gigi di rumah pada 4 Disember lalu sebelum dia dimasukkan ke sebuah pusat perubatan.
Faye dan Azmi selamat mendirikan rumah tangga pada 9 April 2017 dan dikurniakan seorang anak Alif Azmi yang kini berusia dua tahun. – K! ONLINE


Sean Yee buru rekod baharu kebangsaan
Oleh MUHAMMAD ZUHAILY BADLISHAH

29 Disember 2020, 2:45 pm
RATU lompat tinggi kebangsaan, Yap Sean Yee bertekad untuk memecahkan rekod kebangsaan miliknya dalam persediaan sebelum menghadapi Sukan SEA 2021 di Hanoi, Vietnam yang akan berlangsung dari 21 November hingga 2 Disember tahun depan.
Sean Yee, 25, sudah tiga tahun tidak mencipta rekod kebangsaan baharu sejak mencatat 1.83 meter (m) ketika meraih pingat gangsa pada Sukan SEA Kuala Lumpur 2017.
Atlet dari Kuala Lumpur itu merasakan rekod baharu dengan catatan mengatasi ketinggian 1.83m mampu mencerahkan peluangnya mempertahankan pingat emas yang dimenangi pada Sukan SEA 2019 di Manila, Filipina pada edisi ke-31 di Hanoi nanti.
“Latihan dan persediaan saya berjalan seperti biasa sekarang kerana sasaran utama ialah melakukan catatan peribadi baharu (rekod kebangsaan).
“Jika saya dapat capai sebelum Sukan SEA 2021 bermula, saya akan cuba lakukannya sekali lagi pada Sukan SEA nanti. Saya tidak pasti sasaran atlet lain tetapi inilah yang saya mahu lakukan,” katanya.
Sean Yee sempat beraksi pada satu kejohanan iaitu Terbuka Allcomers Perak di Ipoh dengan melakukan catatan 1.76m pada Februari lepas sebelum segala perancangannya terjejas disebabkan pandemik Covid-19 sejak Mac lalu.

Walaupun sudah lama tidak merasai suasana pertandingan, namun Sean Yee masih berupaya melakukan lompatan setinggi 1.81m sewaktu sesi ujian dan jarak kebangsaan pada Oktober lalu.
Bagaimanapun, Sean Yee gagal mengekalkan momentum itu apabila dia sekadar mencatat 1.68m, berkongsi had ketinggian dengan atlet heptatlon yang juga bekas pemegang rekod lompat tinggi kebangsaan, Norliyana Kamaruddin pada kejohanan simulasi awal bulan ini.
Juara kejohanan yang dianjurkan di Majlis Sukan Negara (MSN) itu menjadi milik Ng Jia Xin dengan catatan 1.71m.


200 gerai mudah alih akan dibekal kepada penjaja Kuala Lumpur
29 Disember 2020, 3:11 pm
PETALING JAYA – Seramai 200 gerai mudah alih akan diserah kepada penjaja di sekitar Perumahan Awam (PA) dan Projek Perumahan Rakyat (PPR) Dewan Bandaraya Kuala Lumpur (DBKL) yang terpilih sebelum 31 Disember ini.
Sebagai permulaan, beberapa penjaja di PPR Pekan Batu dan PPR Wahyu menerima kemudahan itu yang merupakan sebuah inisiatif prihatin rakyat di bawah Kementerian Wilayah Persekutuan dengan kerjasama kondusif DBKL serta Yayasan Wilayah Persekutuan (YWP).
Menerusi pemberian gerai itu, penjaja dapat berniaga dengan lebih selesa di bawah program Lesen KLPrihatin (Wilayah Bebas Berniaga).
Kerjasama itu pasti membuahkan hasil positif selain meringankan beban rakyat yang berhadapan dengan pelbagai cabaran sejak penularan Covid-19. -K! ONLINE


Sumareh, Police Tero berpisah
Oleh MUHAMMAD ZUHAILY BADLISHAH

29 Disember 2020, 2:15 pm
JODOH Mohamadou Sumareh bersama kelab Police Tero tidak berpanjangan apabila pemain sayap naturalisasi negara itu dilaporkan sudah berpisah dengan kelab divisyen satu Liga Thailand tersebut.
Ia selepas media antarabangsa dari Thailand, Goal Thailand melaporkan semalam bahawa Police Tero sudah tidak berminat untuk menggunakan khidmat Sumareh yang sering dilanda masalah kecederaan sepanjang berada di sana sejak September lalu.
“Bintang Gambia itu dilaporkan sedang bersiap untuk kembali ke Malaysia. Police Tero mengesahkan mereka tidak menawarkan kontrak lanjutan kepada Sumareh,” menurut laporan yang dipetik daripada Goal Thailand.
Sebagai rekod, Sumareh sekadar bermain empat perlawanan dengan keseluruhan 111 minit permainan bersama Police Tero, selain gagal menjaringkan sebarang gol sejak berhijrah keluar dari Pahang pada September lalu.
Perkhabaran itu kembali mewujudkan tanda tanya berhubung pasukan baharu yang akan diwakili Sumareh, 26, spekulasi hangat mengaitkan gergasi bola sepak tanah air, Johor Darul Ta’zim (JDT) dengan pemain kelahiran Gambia itu.
Jika destinasi Sumareh seterusnya adalah JDT, kehadirannya pasti akan menguatkan lagi jentera serangan juara Liga Super tujuh kali berturut-turut itu yang kini kembali mendapat semula khidmat Muhammad Safawi Rasid untuk menghadapi saingan musim depan.

Safawi juga dilaporkan semakin bersemangat untuk kembali mewakili bekas juara Piala AFC 2015 itu selepas tiga bulan berkelana ke Portugal bersama Portimonense SC apabila memuat naik gambarnya beraksi dengan JDT dalam laman Instagram peribadinya semalam.


Pelajar sekolah antara ditahan bergaduh rebut kawasan
29 Disember 2020, 3:06 pm
AMPANG JAYA – Polis menahan 15 lelaki termasuk seorang pelajar sekolah kerana terbabit dalam pergaduhan di sebuah restoran di Pandan Indah di sini semalam.
Sepasukan polis terserempak dengan kesemua suspek berusia lingkungan 17 hingga 35 tahun itu dalam keadaan mencurigakan pada pukul 10.30 sebelum membuat tangkapan.
Ketua Polis Daerah Ampang Jaya, Asisten Komisioner Mohamad Farouk Eshak berkata, hasil siasatan awal mendapati dua kumpulan itu terbabit dalam pergaduhan bermula pada pukul 7.30 malam di kawasan Lembah Jaya hingga ke sebuah restoran di Pandan Indah.
“Akibat pergaduhan itu, lima suspek mengalami kecederaan di kepala dan badan susulan mereka menggunakan kayu dan topi keledar ketika pergaduhan.
“Empat daripada mereka mendapat rawatan pesakit luar manakala seorang lagi suspek masih ditahan wad di Hospital Ampang untuk rawatan lanjut,” katanya dalam satu kenyataan hari ini.
Menurut beliau, hasil siasatan lanjut mendapati pergaduhan membabitkan Geng Thug Lembah Jaya itu bermotifkan perebutan kawasan bagi aktiviti pemerasan.

“Empat daripada suspek ditahan mempunyai rekod lampau membabitkan kes curi dan merusuh. Selain itu, seorang lagi suspek juga pernah ditahan di bawah Akta Pencegahan Jenayah.
“Usaha mengesan dan menangkap suspek yang masih bebas masih dijalankan,” ujarnya.
Kemua suspek ditahan reman selama empat hari bermula hari ini sehingga 1 Januari bagi membantu siasatan mengikut Seksyen 148 Kanun Keseksaan. – K! ONLINE


Menteri syor guna aplikasi semak status halal
Oleh ZULKIFLI MANZOR

29 Disember 2020, 3:00 pm
PETALING JAYA – Orang ramai disaran menggunakan kemudahan aplikasi sedia ada bagi memeriksa status halal sesuatu produk termasuk daging yang mahu dibeli.
Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri berkata, aplikasi Verify Halal itu boleh diperoleh di App Store dan Google Play.
“Muat turun aplikasi Verify Halal untuk periksa status halal produk, sama ada dengan mengimbas kod bar, menaip maklumat produk atau melakukan pencarian mengikut produk, jenama, syarikat dan negara,” katanya dalam satu kenyataan hari ini.
Beliau mengeluarkan kenyataan itu selepas melakukan tinjauan di premis HS Nada Sdn. Bhd. di Rawang, Selangor bermula pukul 7.30 pagi ini.
Syarikat itu mempunyai 30 tahun pengalaman dalam penternakan, penyembelihan, penjualan serta pemasaran produk daging.
Terdahulu, Zulkifli menyatakan keyakinan isu kartel daging import seludup yang diragui statusnya dapat ditangani Kementerian Perdagangan Dalam Negeri dan Hal Ehwal Pengguna (KPDNHEP) dengan baik.

“InsyaAllah saya yakin isu terbabit akan ditangani sebaiknya oleh KPDNHEP. Dengan sokongan dan doa rakyat Malaysia, isu terbabit akan menemui jalan penyelesaian,” katanya. – K! ONLINE


KL Thunder idam rekod tanpa kalah
Oleh MUHAMMAD HELMEE RAMLI

29 Disember 2020, 3:00 pm
KUALA LUMPUR (KL) Thunder melakar sejarah tersendiri apabila menjulang kejuaraan Liga Sepak Takraw (STL) buat kali pertama selepas menang 21-12, 21-16 ke atas PDRM Defenders semalam.
Pada aksi di Stadium Titiwangsa, KL Thunder yang dibarisi pemain berpengalaman tidak berdepan sebarang masalah mengetepikan cabaran pasukan tercorot itu.
Kapten pasukan KL Thunder, Amirul Zazwan Amir menegaskan, selepas melakar sejarah memenangi STL, pasukan itu kini mengintai peluang untuk mencatat satu lagi sejarah baharu dengan menamatkan liga tanpa sebarang kekalahan.
“Alhamdulillah, kerana KL Thunder berjaya menjulang kejuaraan pertama pada saingan STL. Memang sasaran kami adalah untuk muncul juara dan saya bersyukur kerana kami berjaya realisasikannya.
“Bagaimanapun, masih ada dua perlawanan dan kami akan cuba untuk memenangi kedua-dua perlawanan tersebut. Kami mahu tamatkan saingan liga tanpa sebarang kekalahan,” katanya sejurus tamat perlawanan.
Mengulas aksi menentang PDRM, Amirul berkata, mereka lebih banyak menerapkan taktikal bertahan sepanjang perlawanan sebelum memastikan kemenangan ke-16 musim ini.

“Berhubung aksi menentang PDRM, saya akui kami lebih banyak bertahan pada perlawanan itu. Kami cuba menyesuaikan diri dengan perlawanan sebelum tampilkan aksi sebenar.
“Pada set kedua, kami mula tingkatkan serangan ke atas mereka dan ia membuahkan hasil. Menjelang dua perlawanan terakhir, kami akan cuba pamer tampilkan aksi terbaik dan hadiahkan kemenangan kepada peminat,” ujarnya.


Melaka perjelas isu gambar tular zoo
Oleh DIYANATUL ATIQAH ZAKARYA

30 Disember 2020, 7:24 pm
MELAKA – Kerajaan negeri ini memperjelaskan isu gambar tular di media sosial yang kononnya mendakwa Zoo Melaka tidak mematuhi prosedur operasi standard (SOP) ditetapkan adalah tidak tepat.
Pengerusi Jawatankuasa Pelancongan, Warisan dan Kebudayaan, Datuk Muhammad Jailani Khamis berkata, keadaan di dalam gambar itu sama sekali berbeza dengan pengamalan sebenar SOP di pusat konservensi tersebut.
Malah katanya, gambaran yang ditularkan itu juga dirakam dari sudut sisi yang memberikan ilusi jumlah pengunjung kelihatan padat.
“Kita telah lama mengehadkan kemasukan pengunjung iaitu daripada 3,000 dalam satu-satu masa kepada hanya 700 orang sahaja.
“Sepanjang minggu lalu, Zoo Melaka juga hanya mencatatkan seramai 12,000 pelawat, jadi situasi yang ditunjukkan di dalam gambar tular itu sama sekali tidak tepat dan berdasarkan kepada individu yang bertanggapan sahaja,” katanya.
Beliau berkata demikian ketika menjelaskan isu gambar tular berkenaan pada sidang akhbar selepas selesai melawati taman tema interaktif Dinosaur Encounter di Zoo Melaka, petang tadi.

Gambar tular tersebut turut mendapat perhatian Menteri Kanan (Keselamatan) Datuk Seri Ismail Sabri Yaakob yang menegur agar setiap pihak terus patuh pada SOP ditetapkan dan tidak menyalahgunakan kelonggaran yang diberi kerajaan.
Mengulas lanjut, Muhammad Jailani memberitahu, lawatan di ruang pertunjukkan zoo juga telah dikurangkan daripada 600 kepada 250 penonton, namun sesi persembahan telah ditambah untuk memastikan semua pengunjung berpeluang menyaksikannya.
“Kita juga sebenarnya ada menerima rungutan daripada pengunjung mengenai SOP yang dikatakan terlalu ketat di Zoo Melaka sehingga mereka terpaksa berbaris panjang untuk masuk.
“Namun, pematuhan SOP ini amat penting, malah kakitangan di zoo juga perlu mengambil masa menjalankan proses sanitasi setiap kali selepas selesai persembahan,” katanya. – K! ONLINE


Lelaki diculik empat individu, lepaskan diri dengan tangan bergari
Oleh SHAARANI ISMAIL

30 Disember 2020, 9:42 pm
PARIT – Seorang lelaki yang menjadi mangsa culik oleh empat individu berjaya melarikan diri dalam keadaan tangan bergari dari kenderaan miliknya yang dilarikan penculik dalam kejadian di Kampung Teluk Perang dekat sini awal pagi tadi.
Dalam kejadian itu, mangsa cedera ringan dan calar pada beberapa bahagian badan selepas berjaya membuka kenderaan dan terjun ke atas jalan berhampiran sebuah masjid dekat Taiping bagi mendapatkan bantuan orang ramai.
Timbalan Ketua Polis Daerah Perak Tengah, Deputi Superintendan Nik Rosdi Nik Yahya berkata, siasatan awal mendapati, mangsa sebelum itu memandu kereta Honda HRV miliknya berseorangan di kawasan Teluk Perang, Parit sekitar jam 8.30 malam sebelum dia ditahan sebuah kereta Proton Waja dinaiki empat lelaki.
“Tiga lelaki telah turun dari Proton Waja tersebut dan dua daripada mereka memperkenalkan diri sebagai anggota polis dan mahu buat pemeriksaan ke atas mangsa sebelum menaiki kereta mangsa.
“Mangsa akur untuk diperiksa dan dia memberi kerjasama. Sebaliknya mangsa telah digari dan kepalanya diserkup dengan topeng hitam sebelum dibawa masuk ke dalam keretanya,” katanya di sini hari ini.
Nik Rosdi berkata, mangsa dibawa berjalan untuk suatu tempoh masa yang panjang dan turut dipukul dengan kayu pada badan serta dipaksa menyerahkan barangan miliknya iaitu dua buah telefon bimbit, dompet berisi dokumen pengenalan diri dan kad ATM serta wang tunai sebanyak RM200.

Katanya, polis sebelum itu telah menerima satu laporan pada pukul 1.40 pagi daripada seorang wanita berusia 25 tahun menyatakan telah menerima panggilan daripada telefon bimbit suaminya kira-kira pukul 9.30 malam dan pemanggil meminta RM50,000 sebagai ganti rugi kerosakan kenderaan yang dilanggar mangsa.
Beliau berkata, dalam laporannya wanita itu mendakwa panggilan itu bagaimanapun terputus dan pengadu kemudian menerima satu lagi panggilan menyatakan harga kos kerosakan diturunkan ke RM20,000 dan minta dibayar segera ke akaun Maybank suami pengadu.
“Talian sekali lagi terputus dan telefon bimbit suaminya terus gagal dihubungi. Pengadu bersama bapanya telah keluar mencari namun tidak menemui mangsa dan datang ke Balai Polis Parit membuat laporan untuk tindakan lanjut,” katanya.
Nik Rosdi berkata, sepasukan polis kemudian menjalankan operasi mengesan mangsa selepas menerima laporan namun gagal malah polis juga ridak mengesan sebarang laporan kemalangan di daerah Perak Tengah serta daerah jiran melibatkan kereta dinaiki suami pengadu.
Katanya, polis menyeru orang ramai yang mempunyai maklumat dalam kes berkenaan untuk tampil membantu siasatan.
“Kes disiasat mengikut Seksyen 394 Kanun Keseksaam iaitu mendatangkan cedera ketika melakukan rompakan dan usaha mengesan keempat-empat saspek terlibat giat dijalankan.
“Polis juga menyeru orang ramai sekiranya mengesan kenderaan Honda HRV berkenaan yang bernombor pendaftaran AKC 939 supaya segera menghubungi polis,” katanya.
Beliau berkata, sebarang maklumat berhubung kes itu boleh disalurkan kepada Ketua Bahagian Siasatan Jenayah Daerah Perak Tengah, Asisten Superintendan Mohamad Jazlan Sharif di talian 013-521 8607; pegawai penyiasat kes, Inspektor M. Maheswaran di talian 010-700 5051 atau menghubungi Bilik Gerakan IPD Perak Tengah di talian 05-371 2222. – K! ONLINE


Pandu Uji: Mitsubishi Xpander ada gaya tersendiri
Oleh AFIFI HAFIZ MOHD NOR

30 Disember 2020, 10:47 pm
MITSUBISHI Xpander muncul buat pertama kali pada bulan Julai 2017 di Jakarta, Indonesia. Model gabungan crossover dan kenderaan pelbagai guna (MPV) ini berjaya mendapat sambutan yang cukup memberansangkan dalam kalangan pelanggan di negara jiran.
Pada November lalu, Mitsubishi Motors Malaysia (Mitsubishi Malaysia) secara rasminya telah melancarkan model hangat ini yang akan bersaing secara langsung dengan Perodua Aruz, Toyota Rush, Toyota Avanza dan Honda BR-V.
Penulis ada dijemput oleh Mitsubishi Malaysia untuk memandu uji model ini. Kali ini, destinasi yang kami tuju ialah The Hooton Retreat, Kuala Klawang di Negeri Sembilan.
Perjalanan bermula dari Ibu Pejabat Mitsubishi Malaysia di Seksyen U2, Shah Alam di Selangor ke destinasi itu terbahagi kepada empat jenis laluan iaitu jalan bandar sejauh 8 kilometer (km), lebuh raya (75 km), jalan negeri (45 km) dan jalan offroad (1 km).

Sebelum memulakan perjalanan, saya sebenarnya kagum dengan ciri stereng Xpander ini yang boleh laras tinggi-rendah dan disorong tarik. Saya dimaklumkan bahawa ciri-ciri ini adalah yang pertama dalam kelasnya.
Semasa menyusuri jalan bandar, saya menguji kemampuan bergerak kenderaan dengan berat kasar 1,780 kilogram (kg) terutamanya ketika berhenti di lampu isyarat dan bergerak semula.

Enjin 1.5 liter Mivec DOHC dengan transmisi empat kelajuan automatik itu bergerak dengan lancar tanpa ada rasa ‘lemau’. Tidak terasa hampa dengan output kuasanya.

Panjang Xpander berukuran 4,475 milimeter (mm) dengan lebar 1,750mm tidak mendatangkan masalah untuk dikendalikan semasa mahu mencelah antara kenderaan lain. Ruang pandangan ke hadapan dari kerusi pemandu juga agak luas dan tidak banyak zon titik buta.
Perlu diingatkan bahawa Xpander bukannya sebuah kenderaan prestasi. Semasa di lebuh raya, saya sengaja mengambil peluang untuk cuba menekan pedal minyak untuk menguji kuasa maksimumnya.
Ternyata, jentera ini melebihi jangkaan kerana di atas kertas, catatan kuasa yang dihasilkan ialah 105PS pada 6,000rpm.
Cruise Control yang hadir dengan model ini dapat mengurangkan keletihan pemandu terutamanya ketika menempuh perjalanan jauh.

Ketika melalui jalan negeri selepas keluar lebuh raya LEKAS menghala ke Kuala Klawang. Faktor jalan ini agak mencabar sebenarnya sebab selain jalan satu lorong, penulis perlu melalui Bukit Tangga, selain laluan yang banyak selekoh.
Ada ketikanya penulis perlu memotong kenderaan lain, dengan daya tork 141Nm, Xpander ini mampu melaksanakan tugasan itu dengan mudah.
Kenderaan tinggi sinomin orang nampak tidak sedap untuk kendalian laluan berselekoh. Tetapi tidak untuk model ini kerana sistem suspensi depan menggunakan MacPerson Strut Coil Springs dengan Stabilizer Bar dan Strut Bar. Manakala bahagian belakang menggunakan jenis Torsion Beam.
Boleh ke Xpander masuk ‘offroad’? Jawapannya ya tetapi pada tahap mininum seperti meredah ke kebun.
Kenderaan ini bukan pacuan empat roda yang layak untuk ke Borneo Safari. Lagipun dengan rekaan yang dilihat cantik dan segak itu, siapa sanggup lihat kenderaan mereka calar? Jarak antara badan bawah Xpander dengan tanah adalah setinggi 205mm.

Memandangkan penulis memandu berseorangan perjalanan pergi dan balik, maka tiada peluang untuk merasai pengalaman duduk di barisan kedua dan ketiga semasa Xpander bergerak.
Dari sudut rekaan bahagian dengan konsep unik di mana lampu utama terletak pada bampar memberikan imej nampak lasak walaupun Xpander sinonim dengan kenderaan keluarga dengan tujuh tempat duduk.
Bahagian sisi tidak nampak kosong kerana garisan badan menjalar ke belakang nampak kemas tambahan pula Xpander di Malaysia dengan varian tunggal hadir dengan rim bersaiz 16 inci.
Masuk ke bahagian dalam di barisan belakang, penulis mencari corong penghawa dingin dahulu. Bukan corong sahaja ada tetapi juga butang pelaras kipas.

Kesimpulannya, penulis lihat Mitsubishi Malaysia banyak mendengar kata hati pelanggan mereka di Malaysia yang paling jelas warna tona gelap di bahagian dalam. Sebabnya, kenderaan ini kebanyakan dibeli untuk kegunaan bersama keluarga.
Penggunaan warna terang memang nampak cantik dan luas tetapi rasanya kurang sesuai kerana cepat kotor.
Info Mitsubishi Xpander
Enjin : 1.5 liter Mivec DOHC
Kapasiti enjin : 1,499cc
Transmisi: Empat kelajuan automatik
Kuasa Maksimum : 105PS / 6,000rpm
Tork Maksimum: 141Nm / 4,000rpm
Harga : RM91,368.75 (Insentif potongan jualan PENJANA)


Pekerja binaan warga asing maut tertimbus runtuhan tanah
Oleh IVAN AMIRUL

30 Disember 2020, 9:45 pm
KOTA KINABALU – Seorang pekerja binaan maut selepas tertimbus dalam kejadian runtuhan tanah di Jalan Lama Tuaran, Bandar Sierra petang tadi.
Dalam kejadian kira-kira pukul 4 petang itu, mangsa yang juga warganegara Indonesia, Sukirman Rappe, 43, dipercayai sedang melakukan kerja pengambilan tanah menggunakan jengkaut di lokasi terbabit.
Bagaimanapun, secara tiba-tiba tanah di kawasan berkenaan runtuh sehingga mengakibatkan mangsa tersepit di celah runtuhan.
Pegawai Bamba Kanan II, Rozam Shah Rahmat berkata Pusat Gerakan Operasi (PGO) Jabatan Bomba dan Penyelamat Malaysia (JBPM) berkata, pihaknya menerima panggilan kecemasan pada pukul 4.09 petang.
“Saya bersama sepasukan lapan anggota diarah ke lokasi kejadian bersama sebuah jentera FRT dan Unit Bantuan Perkhidmatan Kecemasan (ERMS).
“Mangsa didapati tersepit di dalam runtuhan tanah sebaik tiba bomba di lokasi kejadian.

“Operasi menyelamatkan segera dijalankan dan mangsa akhirnya berjaya dikeluarkan dari runtuhan pada pukul 5.12 petang namun disahkan meninggal dunia oleh pegawai perubatan Kementerian Kesihatan Malaysia (KKM) yang bertugas,” katanya dalam kenyataan media sebentar tadi.
Rozam Shah berkata, mayat mangsa kemudiannya diserahkan kepada pihak polis untuk tindakan lanjut. – K! ONLINE


JDT dominasi ABK20, penyokong Liga M menang MVP
Oleh MUHAMMAD ZUHAILY BADLISHAH

30 Disember 2020, 10:20 pm
KUALA LUMPUR – Gergasi bola sepak tanah air, Johor Darul Ta’zim (JDT) membolot lima kategori yang dipertandingkan pada Anugerah Bola Sepak Kebangsaan 2020 (ABK20) yang dilangsungkan secara virtual sebentar tadi.
Dominasi pasukan juara tujuh kali Liga Super berturut-turut itu pada majlis anugerah berkenaan bermula dengan kejayan Mohd. Farizal Marlias dinobatkan sebagai Penjaga Gol Terbaik 2020.
Ia kemudiannya diiringi dengan kemenangan Aidil Zafuan Abdul Radzak untuk kategori Pertahanan Terbaik 2020; Muhammad Safawi Rasid (Pemain Tengah Terbaik 2020); Benjamin Mora (Jurulatih Terbaik 2020) dan Pasukan Terbaik 2020.
Bagaimanapun, Liga Bola Sepak Malaysia (MFL) mencipta kejutan apabila menobatkan para penyokong Liga Malaysia (Liga M) yang sinonim dengan gelaran pemain ke-12, sebagai pemenang bagi kategori Pemain Paling Bernilai (MVP) ABK20.
Berbanding tradisi sebelum ini yang menyaksikan pemain terbaik tempatan dipilih MVP, barisan juri bersama pihak MFL menganggap kemenangan itu wajar diberikan kepada para peminat sebagai tanda sokongan teguh mereka terhadap arena bola sepak tanah air.
Ketua Pegawai Eksekutif MFL, Datuk Ab. Ghani Hassan berkata, anugerah itu diberikan disebabkan penyokong-penyokong terus setia memberikan sokongan padu kepada kelab masing-masing biarpun berdepan detik sukar menghadapi wabak pandemik Covid-19.

“Saya mewakili MFL mengucapkan tahniah kepada penyokong Liga Malaysia dan mengucapkan terima kasih kepada semua yang terlibat termasuk pasukan, pemain, penaja dan lain-lain di atas sumbangan mereka menjayakan Liga M 2020,” katanya. – K! ONLINE

SENARAI PEMENANG ABK20
Penjaring Terbanyak Tempatan Liga Premier 2020
Danial Asri (Selangor 2)
Penjaga Gol Terbaik 2020
Mohd. Farizal Marlias (JDT)
Penjaring Terbanyak Liga Premier 2020
Casagrande (Pulau Pinang)
Pertahanan Terbaik 2020
Aidil Zafuan Abdul Radzak (JDT)
Penjaring Terbanyak Tempatan Liga Super 2020
Muhammad Shahrel Fikri Md. Fauzi (Perak)
Pemain Tengah Terbaik 2020
Muhammad Safawi Rasid (JDT)
Penjaring Terbanyak Liga Super 2020
Ifedayo Olusegun (Selangor)
Penyerang Terbaik 2020
Muhammad Shahrel Fikri Md. Fauzi (Perak)
Jurulatih Terbaik 2020
Benjamin Mora (JDT)
Kasut Emas 2020
Ifedayo Olusegun (Selangor)
Pasukan Terbaik 2020
Johor Darul Ta’zim (JDT)
Anugerah Khas Pemain Paling Bernilai (MVP)
Penyokong Liga Malaysia


Indonesia haramkan FPI
Oleh KOSMO!

30 Disember 2020, 9:20 pm
JAKARTA – Indonesia mengharamkan sebuah kumpulan Islam berpengaruh selepas polis menahan ketuanya kerana didakwa melanggar protokol virus Covid-19 dengan mengadakan perhimpunan orang ramai, kata menteri kanan keselamatan negara itu hari ini.
Arahan tersebut mengharamkan Barisan Pembela Islam (FPI) daripada mengadakan aktiviti atau menggunakan namanya di khalayak sekali gus menyekat keupayaan kumpulan itu beroperasi.
Kumpulan berpengaruh itu terkenal di Indonesia kerana menyerbu kelab malam dan premis lain yang dianggap tidak bermoral.
FPI turut menyerang mazhab lain yang dianggap ‘menyimpang’.
“Pemerintah melarang dan akan menghentikan sebarang aktiviti FPI kerana mereka tiada kebenaran di sisi undang-undang untuk bergelar organisasi masyarakat.
“Lesen kumpulan itu untuk beroperasi tamat tempoh tahun lalu tetapi FPI meneruskan aktivitinya secara haram,” kata Menteri Kanan Keselamatan, Mahfud MD kepada pemberita di Jakarta hari ini.

Keputusan pemerintah itu mencetuskan kemarahan kumpulan Islam tersebut yang berikrar akan terus beroperasi di sebalik pengharaman tersebut.
“Mereka boleh mengharamkan FPI tetapi mereka tidak boleh menghentikan perjuangan kami untuk melindungi negara dan agama,” kata jurucakap FPI, Novel Bamukmin.
Polis menangkap pemimpin FPI, Rizieq Shihab dua minggu lalu atas dakwaan dia melanggar sekatan koronavirus dengan mengadakan ceramah yang dihadiri oleh puluhan ribu pengikutnya. – AFP


Polis buru pesakit Covid-19 lari dari Hospital Tampin
Oleh NOR AINNA HAMZAH

30 Disember 2020, 11:47 pm
TAMPIN – Polis kini sedang giat mengesan dan memburu seorang pesakit Covid-19 yang melarikan diri dari Hospital Tampin, dekat sini, hari ini.
Dalam kejadian berkenaan, pesakit berkenaan M Gunasegaran, 33, dipercayai melarikan diri daripada hospital melalui tangga belakang wad yang menjadi laluan sampah.
Menurut Ketua Polis Daerah Tampin, Superintendan Anuwal Ab. Wahab, pihaknya kini sedang mempergiatkan usaha mengesan pesakit Covid-19 yang melarikan diri berkenaan.
“Polis menerima laporan dari penyelia Hospital Tampin, yang telah dimaklumkan oleh sister bahagian wad Covid (Wad 2C) seorang pesakit yang positif Covid-19 telah melarikan diri dari wad 2C.
“Pesakit yang beralamat di Sri Kembangan, Selangor telah dimasukkan ke wad berkenaan pada 29 Disember,” katanya dalam satu kenyataan, di sini, tadi.
Anuwal berkata, pesakit tersebut juga adalah bekas banduan dari Penjara Jelebu.

Menurutnya, usaha mengesan pesakit tersebut sedang giat dijalankan oleh Ibu Pejabat Polis Daerah Tampin.
“Kerjasama dan maklumat daripada orang awam adalah diperlukan. Jika terkesan atau terjumpa subjek, sila hubungi mana-mana Balai Polis berhampiran atau bilik gerakan IPD Tampin di talian 06-4411222.
Orang awam juga boleh menghubungi Kementerian Kesihatan Malaysia (KKM) untuk menyalurkan maklumat. – K! ONLINE


Pegawai, 14 anggota polis dikuarantin
Oleh ROSLIZA MOHAMED

30 Disember 2020, 9:49 pm
KOTA BHARU – Polis Kelantan masih menunggu laporan ujian saringan swab kedua melibatkan 14 anggota dan seorang pegawai polis selepas membawa seorang tahanan positif Covid-19 dari Selayang, Selangor baru-baru ini.
Ketua Polis Kelantan, Datuk Shafien Mamat berkata, sebelum ini, ujian saringan pertama dibuat pada Jumaat lepas dan didapati mereka negatif.
“Semua mereka kini dikuarantin di rumah masing-masing dan kita masih menunggu laporan ujian saringan swab kedua.
“Mereka dikenal pasti merupakan kontak rapat dengan seorang tahanan positif Covid-19 dari Selayang, Selangor,” katanya kepada pemberita selepas meninjau Madrasah Daril Naim di Melor di sini hari ini.
Madrasah Daril Naim dikenakan Perintah Kawalan Pergerakan Diperketatkan (PKPD) di kawasan itu bermula kelmarin.
Mengulas lanjut, Shafien berharap keputusan ujian swab yang bakal keluar melibatkan pegawai dan anggota tersebut adalah negatif dan tiada anggota yang dijangkiti di dalam pasukan. – K! ONLINE


Hampir kesemua masjid dan surau di Kuala Lumpur berstatus zon merah
Oleh MOHD. HUSNI MOHD. NOOR

30 Disember 2020, 11:50 pm
PUTRAJAYA – Hampir kebanyakan masjid dan surau di Kuala Lumpur berstatus zon merah berdasarkan senarai terbaharu dikeluarkan Jabatan Kesihatan Wilayah Persekutuan Kuala Lumpur/Putrajaya, hari ini.
Jabatan Agama Islam Wilayah Persekutuan (Jawi) dalam kenyataan akhbar hari ini berkata,
senarai itu berkuat kuasa bagi tempoh 30 Disember hingga 5 Januari ini.
Menurutnya, menerusi senarai sama, Masjid Negara, Kuala Lumpur buat pertama kalinya diletakkan bawah status zon merah bagi tempoh yang sama.
“Jumlah masjid yang diletakkan di bawah status zon merah di Kuala Lumpur meningkat kepada 56 buah berbanding 36 buah pada minggu sebelumnya.
“Selain itu, jumlah surau dan surau Jumaat berstatus zon merah di Kuala Lumpur juga meningkat kepada 163 buah berbanding 88 buah pada minggu sebelumnya.
“Selain itu, hanya tujuh buah masjid di Kuala Lumpur diletakkan bawah zon kuning dan lapan buah berstatus zon jingga.

“Sebanyak 13 surau Jumaat dan surau Jumaat dengan kebenaran khas di Kuala Lumpur diletakkan dalam status kuning manakala, 15 buah dalam kategori zon jingga,” katanya.
Katanya, lima buah masjid dan enam buah surau di Labuan diletakkan di bawah zon merah iaitu meningkat berbanding minggu sebelumnya.
Sementara itu, Jawi turut memaklumkan, tiada status zon merah ditetapkan bagi masjid dan surau di Putrajaya dan sebuah masjid dikategorikan zon kuning manakala, lima buah surau Jumaat di bawah kategori hijau dan 35 buah yang lain kategori kuning.
“Bagi masjid-masjid utama di bawah seliaan Jabatan Kemajuan Islam Malaysia (Jakim) pula, Masjid Negara, Kuala Lumpur dikategorikan zon merah manakala, Masjid Putra (zon kuning) dan Masjid Tuanku Mizan Zainal Abidin (MTMZA), Putrajaya pula zon hijau,” katanya.
Status zon masjid dan surau itu penting sebagai panduan kepada jemaah untuk aktiviti solat fardu, solat Jumaat dan majlis akad nikah.
Senarai penuh status masjid dan surau berdasarkan zon hijau, jingga, kuning dan merah itu boleh disemak menerusi laman rasmi Facebook Jawi. – K! ONLINE


Kaut untung berganda seludup barang kawalan
Oleh YATIMIN ABDULLAH

30 Disember 2020, 7:52 pm
RANTAU PANJANG – Kementerian Perdagangan Dalam Negeri dan Hal Ehwal Pengguna (KPDNHEP) Kelantan mendedahkan penyeludup mampu meraih untung berlipat ganda hasil kegiatan menyeludup keluar barangan subsidi ke negara jiran.
Ketua Pegawai Penguatkuasa KPDNHEP Kelantan Azanizam Affendi Juri berkata, keuntungan lumayan itu diraih apabila barangan yang telah disubsidikan oleh kerajaan dijual pada harga lebih mahal di negara berkenaan.
“Permintaan barangan bersubsidi dari Malaysia sangat tinggi di negara jiran.
“Sebab itu, segelintir individu yang tidak bertanggungjawab sanggup untuk melakukan kegiatan haram itu demi meraih untung berganda,” katanya.
Beliau berkata demikian kepada pemberita selepas menghadiri Misi Bantuan Pasca Banjir Pantai Timur Oleh Food Bank Malaysia di Sekolah Kebangsaan (SK) Gual Tok Deh di sini hari ini.
Turut hadir, Ketua Jajahan Pasir Mas, Nik Mohamed Noor Nik Ishak.

Dalam majlis itu, lebih 40 mangsa banjir dari kawasan sekitar telah menerima bantuan tersebut.
Mengulas lanjut, menurut Azanizam Affendi, minyak masak menjadi barangan paling tinggi diseludup ke negara jiran selain petrol, diesel dan tepung gandum.
Katanya, bagaimanapun, KPDNHEP Kelantan sentiasa menjalinkan kerjasama utuh bersama agensi sempadan seperti Pasukan Gerakan Am (PGA), Pasukan Polis Marin (PPM) Wilayah Tiga Pengkalan Kubor dan Angkatan Tentera Malaysia (ATM).
“Kerjasama ini merupakan salah satu usaha kita untuk mengelakkan berlakunya kebocoran barangan-barangan subsidi itu diseludup secara haram ke negara jiran,” ujarnya. – K! ONLINE


29 orang PATI ditahan, 10 kenderaan darat dirampas dalam Op Benteng
Oleh AHMAD SHAHERMAN SHAMSURI

30 Disember 2020, 6:20 pm
PETALING JAYA – Seramai 29 orang pendatang asing tanpa izin (PATI) ditahan dalam Op Benteng yang telah dijalankan pihak berkuasa semalam.
Menteri Kanan Keselamatan, Datuk Seri Ismail Sabri Yaakob berkata, selain menahan PATI, pihaknya turut merampas 10 kenderaan darat.
Katanya, sebanyak 110 Sekatan Jalan Raya (SJR) telah dilaksanakan semalam di seluruh negara melibat Angkatan Tentera Malaysia (ATM), Polis Diraja Malaysia (PDRM), Jabatan Sukarelawan Malaysia (Rela) dan Agensi Kawalan Sempadan Malaysia (Aksem).
“Kerajaan akan mengambil tindakan tegas terhadap mana-mana pihak yang cuba memasuki sempadan negara secara haram dan agensi penguatkuasa akan terus mengetatkan kawalan kawasan sempadan terutamanya di lorong-lorong tikus,” katanya dalam satu kenyataan di sini hari ini.
Dalam kenyataan sama, Ismail Sabri turut memaklumkan bahawa pihak berkuasa telah menahan 231 individu atas kesalahan ingkar arahan Perintah Kawalan Pergerakan (PKP) semalam.
“Daripada jumlah itu, 225 telah dikenakan kompaun manakala enam individu direman.

“Antara kesalahan ingkar arahan PKP termasuk gagal menyediakan peralatan merekod butiran pelanggan (80), tidak memakai pelitup muka (71), aktiviti pusat hiburan (63), gagal mematuhi arahan penjarakan fizikal (13) dan lain-lain (4),” ujarnya. – K! ONLINE


94,126 individu telah pulang ke tanah air
Oleh AHMAD SHAHERMAN SHAMSURI

30 Disember 2020, 6:48 pm
PETALING JAYA – Seramai seramai 94,126 individu telah pulang ke tanah air melalui pintu masuk sempadan antarabangsa sejak 24 Julai sehingga 29 Disember 2020 lalu.
Menteri Kanan Keselamatan, Datuk Seri Ismail Sabri berkata, kesemua telah ditempatkan di 73 hotel dan 17 Institut Latihan Awam (ILA) serta Institut Pengajian Swasta.
“Daripada jumlah itu, seramai 6,747 individu sedang menjalani proses kuarantin wajib, manakala
540 individu telah dihantar ke hospital untuk rawatan.
“Seramai 86,839 individu telah dibenarkan pulang,”katanya dalam satu kenyataan di sini hari ini.
Sementara itu, mengulas mengenai Op Sanitasi Awam, sebanyak 23 operasi sanitasi meliputi 15 zon merah, tiga zon jingga, tiga zon kuning dan empat zon hijau telah dilakukan semalam.
Jelas beliau, operasi itu melibatkan 10 buah negeri termasuk dua Wilayah Persekutuan.

“Sejak 30 Mac 2020, pihak berkuasa telah melakukan 13,154 operasi sanitasi merangkumi 137 zon.
“Sebanyak 14,756 premis telah disanitasi yang terdiri daripada 2,941 pusat perniagaan, 1,695 kawasan perumahan termasuk PPR, 2,951 tempat awam, 357 pasar raya dan 6,812 bangunan kerajaan,” katanya. -K! ONLINE


1,870 kes baharu, enam kematian direkod
Oleh SITI A'ISYAH SUKAIMI

30 Disember 2020, 6:45 pm
PUTRAJAYA – Sebanyak 1,870 kes baharu dilaporkan hari ini menjadikan jumlah kes positif Covid-19 di Malaysia sebanyak 110,485 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, terdapat dua kes import yang mendapat jangkitan dari luar negara manakala, sebanyak 1,868 kes penularan tempatan.
“Selain itu, sebanyak 745 kes sembuh dilaporkan menjadikan jumlah kumulatif kes pulih sepenuhnya daripada Covid-19 sebanyak 87,460 kes.
“Terdapat enam kes kematian Covid-19 di Sabah, Johor dan Selangor membabitkan lima lelaki dan seorang wanita berusia antara 45 hingga 69 tahun menjadikan kes kematian terkini di Malaysia sebanyak 463 kes,” katanya dalam satu kenyataan akhbar di sini hari ini.
Ujarnya, terdapat 131 kes positif sedang dirawat di Unit Rawatan Rapi dengan 62 kes memerlukan bantuan pernafasan. -K!ONLINE


Tak romantik, pemalu, Marsha tetap sayang suami 3000 juta
Oleh MOHD. HAIKAL ISA

30 Disember 2020, 5:53 pm
PETALING JAYA – Penyanyi Marsha mendedahkan suaminya, Mohamed Shaiful Nizam Mohamed Ismail bukan seorang lelaki romantik.
Bukan sahaja tidak memiliki sifat tersebut, Marsha atau nama lengkapnya, Marsha Milan Londoh, 35, memaklumkan Shaiful yang merupakan seorang usahawan itu juga merupakan seorang lelaki yang amat pemalu.
“Inilah perangai dia, demi sekeping gambar. Sepol (Shaiful) pemalu, itulah susah nampak dia dalam Instagram saya.
“Kalau muat naik pun, kalau dia rasa tak okey, kejap lagi dia padamlah masa saya tengah leka! Lepas itu dia tak romantik, tengoklah tepis-tepis tangan.
“Tapi bini pula macam kucing. Nak tak nak dia reda! Walaupun ada perbezaan tapi saya tetap menyayanginya lebih 3000 juta,” katanya menerusi satu hantaran status dalam Instagram.
Penyanyi lagu Bimbang itu berkongsi sebuah video momen ketika dia meraikan ulang tahun perkahwinan kelima baru-baru ini.

Katanya, majlis tersebut diraikan beberapa hari lebih awal kerana dia perlu menjalani penggambaran pada hari esok.
“Kami adakan makan malam lebih awal sempena ulang tahun perkahwinan kami yang sepatutnya pada 31 Disember ini sebab saya ada penggambaran waktu itu,” katanya.
Marsha mendirikan rumah tangga dengan Shaiful, 33, pada 31 Disember 2015 di Georgetown, Pulau Pinang. – K! ONLINE


Bekalan barangan keperluan cukup, mudah diperolehi -Ismail Sabri
Oleh AHMAD SHAHERMAN SHAMSURI

30 Disember 2020, 6:29 pm
PETALING JAYA – Kerajaan memberi jaminan bahawa bekalan barangan keperluan mencukupi dan mampu menampung keperluan dalam negara secara berterusan.
Menteri Kanan Keselamatan, Datuk Seri Ismail Sabri berkata, jaminan itu diberikan selepas pihak penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) telah membuat 640 pemantauan harian ke atas 11 jenis bekalan barangan semalam.
Katanya, pemantauan tersebut melibatkan 458 peruncit, pemborong (150) dan pengilang (32).
“Secara keseluruhan, bekalan barangan keperluan mencukupi dan mampu menampung keperluan dalam negara yang berterusan serta mudah diperolehi.
“Dalam tempoh Perintah Kawalan Pergerakan Pemulihan (PKPP) ini, kerajaan menggesa pengusaha dan orang ramai supaya sentiasa mengamalkan kawalan kendiri termasuk penjarakan fizikal dan kebersihan diri terutamanya dalam aktiviti jual beli barangan keperluan harian,” katanya dalam satu kenyataan di sini hari ini.
Tambah Ismail Sabri, orang ramai turut dinasihatkan supaya sentiasa menjaga keselamatan dan kesihatan diri sepanjang bercuti bersama keluarga mahupun ketika pulang ke kampung dengan mematuhi segala prosedur operasi standard (SOP) yang telah ditetapkan.

“Sentiasa amalkan budaya norma baharu serta kawalan kendiri pada setiap masa dan di mana jua kita berada demi keselamatan diri, keluarga dan masyarakat,” ujarnya. – K! ONLINE


Pusat panggilan Macau Scam diserbu, 22 individu ditahan
Oleh ASLIZA MUSA

30 Disember 2020, 6:13 pm
IPOH – Seramai 22 individu termasuk tiga wanita tempatan ditahan kerana disyaki terlibat dalam sindiket Macau Scam yang membabitkan kerugian sebanyak RM360,000 di sebuah premis di sini semalam.
Suspek berusia lingkungan 20 hingga 46 tahun itu ditahan dalam serbuan antara pukul 7 pagi hingga 4 petang oleh sepasukan pegawai dan anggota dari Bahagian Risikan/Operasi, Jabatan Siasatan Jenayah Komersil Bukit Aman.
Pengarah Jabatan Siasatan Jenayah Komersial (JSJK) Bukit Aman, Datuk Zainuddin Yaacob berkata, siasatan mendapati, sindiket itu menggunakan premis yang diserbu sebagai pusat panggilan untuk melakukan penipuan.
Katanya, sindiket itu dikesan menggunakan aplikasi terkini di pasaran sebagai medium komunikasi dan menggunakan ‘dark web’ untuk mendapatkan maklumat mangsa yang disasarkan.
“Sindiket itu juga menggunakan MyEG Services Bhd. (MyEG), JPJ Portal dan SPR Portal untuk mendapatkan maklumat lebih mendalam seterusnya menyamar sebagai pegawai khidmat pelanggan Telekom Malaysia dan pegawai polis dari Kontinjen Terengganu.
“Kebanyakkan mangsa yang ditipu dalam kes ini adalah disebabkan mereka takut digertak akan ditangkap, dituduh di mahkamah dan diambil tindakan di bawah rampasan harta,” katanya dalam sidang akhbar di Ibu Pejabat Polis Kontinjen (IPK) Perak di sini hari ini.

Menurut Zainuddin, siasatan mendapati sindiket itu beroperasi sejak April 2018 di mana beberapa individu daripada kumpulan berkenaan telah menjalani latihan selama seminggu di Kemboja.
Katanya, kumpulan itu juga bekerja di Laos sejak pertengahan tahun 2018 sehingga Mac lalu sebelum berpindah balik ke Malaysia pada Mei 2020 ekoran pandemik Covid-19.
“Kumpulan itu juga telah menjadikan sebuah rumah di Menglembu, Ipoh sebagai rumah transit pada September lalu sebelum mereka memulakan operasi di Taiping pada bulan lalu.
“Bagaimanapun, operasi pusat panggilan yang kemudiannya berpindah di Ipoh sejak pertengahan bulan ini tidak bertahan lama apabila kesemua mereka berjaya diberkas semalam,” katanya.
Tambah beliau, dalam serbuan itu polis merampas dua buah kereta, tiga komputer riba, 47 telefon bimbit, 37 set skrip, 12 pasport, modem, tablet, kunci rumah, router dan broadband.
“Kesemua suspek direman selama empat hari untuk siasatan di bawah Seksyen 420 Kanun Keseksaan dan tindakan juga diambil di bawah Akta Pencegahan Jenayah (POCA) 1959,” katanya.


Gempar anak biri-biri bermata satu dilahirkan
Oleh KOSMO!

30 Disember 2020, 7:03 pm
JAKARTA – Penduduk sebuah kampung gempar apabila seekor kambing biri-biri melahirkan anak bermata satu di Kabupaten Salman, Jogjakarta, Indonesia hari ini, lapor laman berita Suara.com.
Pemilik haiwan berkenaan, Tresno Sudarmo, 75, berkata, kambing biri-biri miliknya itu melahirkan dua ekor anak yang salah seekor daripadanya dilahirkan dalam keadaan bermata satu.
“Dua ekor anak kambing biri-biri ini lahir sekitar pukul 2 pagi tadi dan salah satu daripadanya lahir dengan cukup sifat, manakala seekor lagi bermata satu.
“Saya sangat terkejut selepas melihat anak kambing biri-biri itu dilahirkan dengan hanya mempunyai satu mata,” katanya ketika ditemui hari ini.
Tresno berkata, anak kambing biri-biri bermata satu itu pada mulanya mampu berdiri sendiri selepas dilahirkan, namun lama-kelamaan keadaannya menjadi semakin lemah.
“Keadaannya menjadi semakin lemah kerana tidak mampu untuk minum susu walaupun selepas saya sendiri cuba menyuapnya dengan susu formula.

“Disebabkan itu, anak kambing biri-biri tersebut akhirnya mati sekitar pukul 8.30 pagi tadi,” ujarnya.
Sementara itu, anak Tresno, Rabiman berkata, dia yang membantu proses kelahiran anak kambing biri-biri berkenaan mengakui ia berjalan dengan lancar tanpa sebarang masalah.
“Proses kelahiran berjalan dengan lancar dan tiada apa-apa halangan, tapi perkara itu mengejutkan kami berdua.
“Saya yakin dengan kelahiran anak kambing biri-biri bermata satu itu bakal membawa tuah terhadap keluarga kami, tapi apa daya umurnya tidak panjang,” katanya. – Agensi


[VIDEO] Polis bongkar rumah simpan bangkai harimau, gading gajah
Oleh MUHAMMAD AYMAN GHAFFA

30 Disember 2020, 7:06 pm
KOTA BHARU – Polis berjaya membongkar tempat penyimpanan bangkai dua ekor harimau belang dan kumbang yang sudah dipotong kemaluan dalam serbuan di sebuah rumah di Kampung Bukit Tok Che Dol, Kampung Ipoh dekat Tanah Merah hari ini.
Dalam serbuan pada pukul 7.40 pagi itu, polis turut merampas 10 batang gading gajah yang turut dipercayai akan dijual menerusi pasaran gelap di negara ini.
Ketua Polis Kelantan, Datuk Shafien Mamat berkata, dalam serbuan itu, polis menahan seorang lelaki berusia 25 tahun dipercayai penjaga di rumah dan merupakan salah seorang yang terlibat dalam sindiket penyimpanan spesies haiwan yang dilindungi itu.
Katanya, berdasarkan siasatan, dua ekor harimau berusia lebih 10 tahun dan gading-gading gajah itu dianggarkan bernilai RM500,000 mengikut harga pasaran telah disimpan di dalam peti sejuk di dalam rumah itu sejak April lalu.
“Siasatan mendapati, kedua-dua ekor harimau ini ditangkap dengan menggunakan kaedah jerat sebelum ia ditembak oleh pemburu haram di kawasan hutan dipercayai di dalam negara ini.
“Kita percaya haiwan-haiwan ini ditangkap oleh individu lain sebelum ia diserahkan kepada sindiket ini seterusnya akan dijual di pasaran gelap,” katanya pada sidang akhbar di Ibu Pejabat Polis Kontinjen Kelantan di sini hari ini.

Hadir sama, Timbalan Pengarah Jabatan Perlindungan Hidupan Liar dan Taman Negara (Perhilitan), Adnan Ismail.
Menurut Shafien, berdasarkan siasatan, harimau belang yang dirampas itu dipercayai betina manakala harimau kumbang disyaki jantan berdasarkan kesan yang sudah dipotong pada anggota kemaluan kedua-dua haiwan itu.
Katanya, sindiket itu juga bertindak profesional apabila mereka tahu cara terbaik untuk menyimpan haiwan itu dalam tempoh masa yang lama sebelum ia dijual kepada pembeli.
“Berdasarkan maklumat Perhilitan, harimau belang ini berharga RM300,000 seekor manakala harimau kumbang pula dianggarkan bernilai lebih RM100,000 mengikut pasaran gelap. Kedua-dua haiwan ini dipercayai sudah mempunyai pembelinya.
“Bagi gading gajah, ia dijual pada harga RM10,000 hingga RM15,000 sebatang bergantung kepada berat dan kemampatannya,” katanya.
Mengulas lanjut, menurut Shafien, polis juga percaya terdapat banyak lagi sindiket yang terlibat dalam pemburuan dan penyimpanan haiwan dilindungi di negeri.
Katanya, dengan pembongkaran sindiket penyimpanan haiwan di Tanah Merah itu, beliau yakin ia akan membuka jalan kepada penangkapan individu lain yang terlibat dalam kegiatan haram itu.
Kes disiasat mengikut Seksyen 68 (1)(b) dan Seksyen 68 (2)(c) Pemuliharaan Hidupan Liar. – K! ONLINE


Penduduk Pintu Geng patuh arahan kuarantin
Oleh ROHANA MOHD. NAWI

30 Disember 2020, 7:19 pm
KOTA BHARU – Polis memuji sikap penduduk Kampung Pintu Geng yang mengambil inisiatif sendiri dengan mengurung diri di dalam rumah masing-masing selepas pelaksanaan Kluster Pintu Geng sejak Ahad lalu.
Ketua polis Kelantan, Datuk Shafien Mamat berkata, berdasarkan pemerhatian, penduduk di kawasan itu bimbang dan terkejut apabila wabak Covid-19 tersebar di kawasan itu.
“Di kawasan Pintu Geng, kita tidak melakukan Perintah Kawalan Pergerakan Diperketat (PKPD) malah kita hanya melakukan pemantauan dari semua aspek.
“Tindakan penduduk Pintu Geng amat baik, mereka sendiri kuarantin di dalam rumah kerana takut,” katanya.
Kosmo Online semalam, melaporkan, rata-rata penduduk yang tinggal di Kampung Pintu Geng di sini terkejut apabila wabak Covid-19 tersebar di kawasan itu sehingga mengakibatkan pengumuman Kluster Pintu Geng.
Lebih membimbangkan, banyak kedai makan di Kampung itu menjadi tumpuan penduduk sekitar yang tidak diketahui status kesihatan mereka. – K! ONLINE


Kanak-kanak bersama 15 penghuni Maahad Tahfiz Daril Naim positif Covid
Oleh ROHANA MOHD. NAWI

30 Disember 2020, 7:15 pm
KOTA BHARU – Kanak-kanak berusia empat tahun merupakan antara 15 penghuni Maahad Tahfiz Daril Naim dekat Melor di sini yang disahkan positif Covid-19 menerusi Kluster Halban.
Kesemua mereka dibawa dengan dua van Jabatan Kesihatan Negeri Kelantan ke Hospital Kuala Krai dan Tumpat untuk dilakukan ujian saringan sebelum dikuarantin.
Ketua Polis Kelantan, Datuk Shafien Mamat berkata, sehingga pukul 3.30 petang tadi, lebih 60 orang disahkan positif Covid-19 menerusi kluster tersebut.
Katanya, polis akan terus melakukan pemantauan di kawasan etrsebut dengan kerjasama pelbagai agensi agar penularan wabak Covid-19 dapat dibendung.
“Kawasan madrasah ini terletak di kawasan sawah padi dan berpagar. Jadi ia memudah untuk anggota polis menjalankan penguatkuasaan melalui dua laluan sahaja.
“Sejak Perintah Kawalan Pergerakan Diperketatkan (PKPD) dilaksanakan di sini, kita melihat tiada keperluan untuk dipasang kawat berduri di sekitar kawasan ini. Ini kerana, polis hanya menggunakan dron untuk menjalankan pemantauan kerana madrasah ini terletak di kawasan yang lapang,” katanya

Beliau berkata demikian kepada pemberita ketika melakukan Pemantauan Pematuhan PKPD Kluster Halban di Maahad Tahfiz Daril Naim di sini hari ini. – K! ONLINE


Ibu tunggal didakwa cuai terhadap anak kandung
Oleh NORLIZAH ABAS

30 Disember 2020, 5:14 pm
KUALA LUMPUR – Seorang ibu tunggal mengaku tidak bersalah di Mahkamah Sesyen di sini hari ini terhadap tuduhan melakukan kecuaian ke atas anak lelakinya berusia setahun tujuh bulan sehingga mendatangkan kecederaan.
Tertuduh yang merupakan peniaga barangan kosmetik dalam talian berusia 25 tahun membuat pengakuan itu selepas pertuduhan dibacakan terhadapnya di hadapan Hakim Emilia Kaswati Mohamad Khalid.
Mengikut pertuduhan, wanita itu didakwa melakukan kecuaian ke atas anak lelakinya berusia setahun tujuh bulan sehingga mendatangkan kecederaan di sebuah rumah di Setapak di sini pada Disember tahun lalu.
Berikutan itu pertuduhan dikemukakan mengikut Seksyen 31(1)(a) Akta Kanak-Kanak 2001 dan boleh dihukum di bawah seksyen sama yang memperuntukkan hukuman denda maksimum RM50,000 atau penjara maksimum 20 tahun atau kedua-duanya, jika sabit kesalahan.
Terdahulu, Timbalan Pendakwa Raya Mohamad Shahrizzat Amadan menawarkan jaminan RM8,000 dengan seorang penjamin.
Peguam Zulkifli Awang yang mewakili tertuduh memohon jaminan dikurangkan dengan alasan anak guamnya menanggung ibu bapanya di kampung.

Hakim Emilia kemudian membenarkan ibu muda itu diikat jamin RM6,000 dengan seorang penjamin beserta syarat tambahan tertuduh dilarang menghubungi pengadu dan saksi pendakwaan sehingga kes selesai.
Mahkamah menetapkan 14 Januari tahun depan untuk sebutan kes. – K! ONLINE


Tiada isu kartel daging ketika ini di Sabah
Oleh IVAN AMIRUL

30 Disember 2020, 4:58 pm
KOTA KINABALU – Tiada sebarang laporan berkaitan isu kartel daging dilaporkan di Sabah setakat ini.
Menteri Tugas-Tugas Khas, Datuk Mohd. Ariffin Arif berkata, semua produk daging mematuhi standard halal ditetapkan Jabatan Hal Ehwal Agama Islam Negeri Sabah (JHEAINS).
Ujarnya,  semua aspek mengenai status halal di Sabah ketika ini masih terkawal.
“Oleh itu, masyarakat di negeri diminta tidak bimbang dengan situasi berkaitan kes isu halal kartel daging seperti berlaku di Johor baru-baru ini.
“Semua kementerian serta jabatan yang berkenaan sentiasa melaksanakan pemantauan secara berterusan malah kita mempunyai prosedur operasi standard (SOP) yang sangat ketat dalam penguatkuasaan dan pengawalan,” katanya.
Beliau berkata demikian ketika ditemui media selepas Operasi Bersepadu Berkaitan Isu Kartel Daging sebentar tadi.

Operasi bersepadu berkenaan membabitkan beberapa premis pengimport serta pengedar daging halal sekitar bandar raya.
Dalam pada itu, Mohd. Arifin turut memaklumkan terdapat sembilan syarikat diiktiraf sebagai pengimport daging halal selain 31 pengedar yang mendapat pengesahan sijil halal dan sentiasa dipantau dari semasa ke semasa di Sabah. – K! ONLINE


Ebit Lew sedekahkan 150 kerusi roda
Oleh MOHD RASDAN AHMAD

30 Disember 2020, 5:18 pm
PETALING JAYA – Sebanyak 150 buah kerusi roda untuk dihadiahkan kepada sesiapa yang memerlukan telah disediakan oleh penceramah terkenal, Ebit Lew hari ini.
Memetik statusnya di Facebook, Ebit berkata, kesemua kerusi roda tersebut bakal diagihkan kepada sesiapa sahaja yang memerlukan.
“Pohon doakan ya. Baru beli 150 kerusi roda untuk hadiahkan pada sesiapa yang memerlukan.
” Siapa perlu kerusi roda free, boleh hubungi nombor Pertubuhan Kasih Umat Malaysia 011-7078 7900, ” ujarnya di laman Facebook miliknya hari ini.
Tambah Ebit, sekiranya jumlah kerusi roda tersebut telah habis dan tidak mencukupi, pihaknya akan menambah bilangan kerusi roda tersebut.
“Insya-Allah jika habis nanti kami akan tambah lagi, ” tambahnya. – K! ONLINE


Curi emas ibu untuk bayar baiki motosikal kekasih
Oleh MOHD YUNUS YAKKUB

30 Disember 2020, 5:18 pm
KLANG – Gara-gara cinta, seorang gadis tergamak mencuri 10 jenis barang kemas milik ibunya sendiri bagi membayar kos membaiki motosikal kekasihnya dalam kejadian di Taman Desawan di sini semalam.
Kejadian tersebut disedari pukul 11 pagi oleh ibu mangsa berusia 53 tahun selepas mendapati barang kemas miliknya bernilai lebih RM10,000 hilang selepas disimpan di dalam bilik sembahyang rumahnya.
Ketua Polis Daerah Klang Selatan, Asisten Komisioner Shamsul Amar Ramli berkata, mangsa yang merupakan suri rumah membuat laporan polis menyatakan antara barang kemas yang hilang termasuk enam bentuk cincin, tiga pasang subang, dua utas rantai leher dan tiga gelang tangan.
Katanya, siasatan kemudian mendapati barangan kemas itu telah dicuri oleh anak perempuan mangsa sendiri yang berusia 17 tahun.
“Remaja perempuan itu kemudiannya menyerahkan barang kemas itu kepada kekasihnya berusia 18 tahun untuk dipajak dan memperoleh sebanyak RM5,550.
“Hasil pajakan itu digunakan bagi menampung kos membaiki motosikal dan telefon bimbit serta hutang remaja perempuan itu kepada kekasihnya berjumlah RM800,” katanya ketika dihubungi Kosmo! di sini hari ini.

Kata beliau, susulan itu polis kemudiannya menahan remaja perempuan tersebut pukul 8.30 malam tadi di rumahnya sebelum menahan kekasihnya dua jam kemudian di Taman Pandamaran Jaya.
Shamsul Amar menambah, pasangan remaja itu didapati telah bercinta selama setahun.
“Kita turut merampas empat surat pajak gadai daripada suspek dan ujian air kencing mendapati mereka negatif.
“Kedua-dua suspek kini direman selama tiga hari bermula hari ini dan kes disiasat mengikut Seksyen 380 Kanun Keseksaan,” katanya. – K! ONLINE


Lelaki tular enggan berhenti kereta dijel sebulan
Oleh NUZULSHAM SHAMSUDDIN

30 Disember 2020, 4:19 pm
KUALA LUMPUR – Seorang lelaki yang videonya tular di media sosial kerana enggan memberhentikan kereta sehingga memaksa polis memecahkan cermin minggu lalu, dijatuhi hukuman penjara sebulan oleh Mahkamah Majistret di sini hari ini.
Majistret M. Saravanan menjatuhkan hukuman itu terhadap Mohd. Fazreen Azmi, 26, setelah dia mengaku bersalah atas pertuduhan yang disabitkan ke atasnya.
Mahkamah turut memerintahkan hukuman penjara itu bermula dari tarikh jatuh hukum hari ini.
Mengikut pertuduhan, lelaki itu didakwa dengan sengaja telah menghalang seorang anggota polis iaitu Koperal Mohammad Hasrul Saadon daripada melakukan fungsi dan jawatannya.
Kesalahan itu didakwa dilakukan di Jalan Persiaran Gurney, Wangsa Maju, di sini, pukul 4.45 petang pada 24 Disember lalu.
Berikutan itu pertuduhan dikemukakan mengikut Seksyen 186 Kanun Keseksaan yang membawa hukuman penjara maksimum dua tahun atau denda yang boleh sampai RM10,000 atau kedua-duanya jika sabit kesalahan.

Terdahulu, Timbalan Pendakwa Raya Zuraidi Zulkifli memohon mahkamah menjatuhkan hukuman setimpal berbentuk pengajaran terhadap tertuduh.
Bagaimanapun tertuduh yang diwakili peguam P. Suthes merayu hukuman berbentuk denda ringan atas alasan tertuduh menanggung isteri serta dua anak berusia tiga dan enam tahun.
Minggu lalu, tular satu rakaman video berdurasi 15 saat menunjukkan seorang anggota polis trafik memecahkan cermin sebuah pacuan empat roda menggunakan topi keledar selepas pemandu itu cuba melanggar pihak berkuasa yang menahannya. – K!ONLINE


7 remaja dituduh aniaya budak perempuan 12 tahun
Oleh NIK NUR IZZATUL HAZWANI NIK ADNAN

30 Disember 2020, 4:10 pm
KEMAMAN – Tujuh remaja termasuk enam masih di bawah umur dihadapkan ke Mahkamah Sesyen dan Mahkamah Kanak-Kanak di sini hari ini atas pertuduhan memperkosa dan melakukan persetubuhan luar tabii seorang murid perempuan tahun enam pada awal bulan ini.
Kesemua tertuduh yang berusia 14 hingga 19 tahun masing-masing menghadapi satu hingga lima pertuduhan mengikut Seksyen 376 (1) Kanun Keseksaan dan Seksyen 377 (b) akta sama.
Tertuduh pertama, Mohd. Aiman Abdullah, 19, menghadapi tiga pertuduhan iaitu dua mengikut Seksyen 376 (1) Kanun Keseksaan kerana merogol dan satu Seksyen 377 (b) akta sama di Mahkamah Majistret di sini.
Dia yang diwakili peguam, Datuk Syed Azimal Amir Syed Abu Bakar membuat membuat pengakuan tidak bersalah selepas kesemua pertuduhan dibacakan di hadapan Hakim Azman Mustapha.
Dalam pada itu, enam lagi tertuduh yang masih di bawah umur pula menghadapi satu hingga lima pertuduhan merogol dan melakukan persetubuhan luar tabii terhadap mangsa sama di Mahkamah Kanak-Kanak.
Mereka yang kesemua diwakili peguam, Akmal Wahidah Abd. Halim juga tidak mengaku bersalah selepas kesemua pertuduhan dibacakan di hadapan Majistret Tengku Eliana Tuan Kamaruzaman.

Kesemua tertuduh dituduh melakukan kedua-dua perbuatan berkenaan terhadap seorang budak perempuan berusia 12 tahun di sebuah rumah di bandar Chukai antara pukul 4 pagi, 7 Disember lalu hingga pukul 12 tengah malam 8 Disember lalu.
Kosmo! 11 Disember lalu melaporkan seorang budak perempuan berusia 12 tahun mendakwa diperkosa kumpulan remaja lelaki termasuk salah seorangnya baru dikenali menerusi aplikasi WhatsApp. – K! ONLINE


Dua buruh Myanmar dituduh aniaya gadis bisu
Oleh MOHD AZLI ADLAN

30 Disember 2020, 4:44 pm
KUALA TERENGGANU – Dua buruh binaan warga Myanmar dihadapkan ke Mahkamah Sesyen di sini hari ini atas pertuduhan memperkosa seorang gadis orang kelainan upaya (OKU) pekak dan bisu di Ajil, Hulu Terengganu pada bulan lalu.
Kedua-dua tertuduh, Akramullah Jamal Hussein, 23, dan Shunamy Abdul Salam, 36, membuat pengakuan tidak bersalah selepas pertuduhan dibacakan di hadapan Hakim Nooriah Osman.
Berdasarkan pertuduhan, Akramullah Jamal dan Shunamy dituduh merogol mangsa yang berusia 23 tahun di sebuah rumah kongsi di Ajil, Hulu Terengganu pada pukul 7.30 malam, 11 November lalu.
Mereka dituduh mengikut Seksyen 375 (B) Kanun Keseksaan yang memperuntukkan hukuman Seksyen 375B Kanun Keseksaan yang memperuntukkan hukuman penjara antara 10 tahun hingga 30 tahun jika sabit kesalahan.
Pendakwaan dikendalikan Timbalan Pendakwa Raya, Zulfazliah Mahmud manakala kedua-dua tertuduh pula tidak diwakili peguam.
Hakim Nooriah tidak menawarkan sebarang jaminan kepada Akramullah Jamal dan Shunamy dan menetapkan sebutan semula kes pada 11 Januari depan.

Kosmo! 15 November lalu melaporkan dua buruh binaan warga Myanmar ditahan polis kerana disyaki memperkosa seorang gadis OKU pekak dan bisu. – K! ONLINE


Kes denggi di Kelantan menurun
Oleh ROSLIZA MOHAMED

30 Disember 2020, 4:37 pm
KOTA BHARU – Kes denggi di Kelantan mencatatkan penurunan iaitu 3,874 kes pada tahun ini berbanding 6,003 kes pada tahun lepas.
Pengarah Jabatan Kesihatan Kelantan, Datuk Dr. Zaini Hussin berkata, jumlah itu menunjukkan penurunan kes sebanyak 35.5 peratus sekali gus mencatatkan jumlah kes terendah berbanding median lima tahun.
“Terdapat tujuh kes kematian akibat denggi dicatatkan pada tahun ini berbanding lapan kematian pada tahun lepas.
“Pada tahun ini juga, sejumlah 364 episod wabak denggi telah dilaporkan di negeri Ini berbanding 468 episod wabak denggi dalam tempoh yang sama tahun lepas,” katanya dalam satu kenyataan di sini hari ini.
Sehubungan dengan itu, Jabatan Kesihatan Negeri Kelantan menyeru lmasyarakat agar membuat pemeriksaan sendiri di persekitaran rumah atau premis masing-masing dengan memastikan tiada tempat pembiakan nyamuk aedes di dalam dan luar rumah.
Katanya, sehingga kini, hasil pemeriksaan pasukan kesihatan di rumah adalah amat mengecewakan kerana masih terdapat banyak tempat pembiakan nyamuk aedes ditemui meskipun pelbagai usaha, hebahan dan peringatan telah diberikan.

“Pemeriksaan pembiakan nyamuk aedes telah dijalankan di 367,887 premis dan rumah. Kita didapati sebanyak 15,762 premis mempunyai tempat pembiakan jentik-jentik.
“Sebanyak 2,651 kompaun telah dikeluarkan dengan nilai RM1,325,500 di bawah Akta Pemusnahan Serangga Pembawa Penyakit (APSPP) 1975.
“Selain itu, 829 Notis Seksyen 8 telah dikeluarkan bagi arahan kerja pembersihan dan pemusnahan tempat berpotensi menjadi pembiakan aedes sepanjang tahun ini,” katanya. – K! ONLINE


Bukan masa sesuai roboh gerai – Noh
Oleh MOHD RASDAN AHMAD

30 Disember 2020, 4:15 pm
PUCHONG – Pengerusi Badan Perhubungan UMNO Selangor, Tan Sri Noh Omar mempersoalkan tindakan kerajaan negeri Selangor melalui Majlis Bandaraya Subang Jaya (MBSJ) merobohkan gerai makan milik sekumpulan 43 penjaja di Puchong Permai ketika rakyat sedang bergelut dengan Covid-19.
Noh melahirkan rasa kesal dengan tindakan terburu-buru dan menyifatkan Menteri Besar, Datuk Seri Amirudin Shari sebagai buta, tuli dan pekak kepada masalah rakyat.
“Mengapa Menteri Besar ini ada masalah ke, pekak, buta, tak dengar atau tak lihat apa yang berlaku?
“Datuk Bandar ini dia pun tak guna otak, ini masalah rakyat, kamu kena turun kena tengok. Nak roboh boleh, nak ambil tindakan boleh tapi jangan sekarang.
“Ini waktu Covid-19, rakyat tengah susah, orang yang tiada modal kita kena bagi berniaga,” katanya pada sidang akhbar selepas turun padang ke kawasan gerai makan di Puchong Permai hari ini.
Terdahulu pada Isnin lalu, lebih 100 anggota penguat kuasa termasuk MBSJ, Polis Diraja Malaysia (PDRM) dan Tenaga Nasional Berhad (TNB) terlibat dalam operasi perobohan gerai-gerai makan milik 43 penjaja kecil di Puchong Permai. – K! ONLINE


Penolong pengurus pasar raya didakwa 116 pertuduhan pecah amanah
Oleh MUHAMMAD AYMAN GHAFFA

30 Disember 2020, 5:01 pm
KOTA BHARU – Seorang penolong pengurus cawangan pasar raya milik sebuah koperasi didakwa atas 116 pertuduhan pecah amanah wang tunai hasil jualan lebih RM364,000 di Mahkamah Sesyen di sini hari ini.
Tertuduh, Saifulamirullah Saudi, 28, bagaimanapun mengaku tidak bersalah atas kesemua tuduhan yang dibacakan oleh jurubahasa kira-kira tiga jam di hadapan Hakim Ahmad Bazli Bahruddin.
Mengikut kesemua pertuduhan, tertuduh didakwa sebagai seorang penolong pengurus cawangan pasar raya koperasi di Pasir Tumboh di sini telah diamanahkan untuk mendepositkan wang hasil jualan harian berjumlah RM364,913.50 ke dalam akaun bank majikannya atas nama koperasi berkenaan.
Saifulamirullah didakwa melakukan pecah amanah jenayah iaitu dengan curangnya menyalahgunakan harta tersebut dengan tidak mendepositkan keseluruhan wang itu.
Kesalahan itu dilakukan oleh tertuduh bermula pada 9 Oktober tahun lalu sehingga 5 September lepas.
Tertuduh didakwa mengikut Seksyen 408 Kanun Keseksaan yang memperuntukkan hukuman penjara sehingga 14 tahun dan dengan sebatan dan denda jika sabit kesalahan.

Pendakwaan dikendalikan oleh Timbalan Pendakwa Raya negeri, Abu Arsalnaa Zainal Abidin dan Mohd. Faizuan Sulaiman manakala tertuduh tidak diwakili peguam.
Tiada sebarang jaminan ditawarkan kepada tertuduh dan mahkamah menetapkan tarikh 31 Januari tahun depan untuk sebutan semula kes. – K! ONLINE


Uyaina menangis, ibu dedah jarang punya waktu dengan anak
Oleh MOHD. HAIKAL ISA

30 Disember 2020, 3:44 pm
PETALING JAYA – Pelakon dan pengacara, Uyaina Arshad menitiskan air mata kerana merindukan ibunya, Siti Noor Farah yang mendedahkan jarang bertemu dengan anaknya itu disebabkan jadual kerja yang terlalu padat.
Siti Noor berkata, dia berasa kasihan dengan anak perempuannya itu kerana terlalu sibuk bekerja sehingga kadang-kadang tidak mempunyai masa untuk bercakap dengannya.
“Ummi bukan apa. Kasihan sebab Yaina selalu kerja teruk sampai tiada masa untuk bermesra dan bercakap dengan Ummi.
“Itu pun sekejap sahaja waktu Yaina tengah bersolek kita dapat habiskan masa sekejap. Lepas itu, Yaina pergi kerja sampai lewat malam baru balik, Ummi pun dah tidur. Esok pagi pun masih macam itu juga,” kata ibu Uyaina.
Uyaina atau nama sebenarnya, Saidatul Naseha Uyaina Arshad, 28, berkata, dia amat sayangkan ibunya dan bersyukur dengan kehidupan yang dipinjamkan oleh Allah SWT.
“Kita kena banyak bersyukur. Mungkin banyak yang kita tidak dapat capai tahun ini. Target kita tak tercapai mungkin.

“Tetapi kita kena bersyukur setiap hari Allah bagi rezeki, dapat bernafas dan meneruskan hidup dengan baik,” kata pelakon drama Perempuan Tanpa Dosa itu.
Air mata Uyaina gugur pada program MeleTOP malam tadi apabila pihak produksi program hiburan tersebut membuat kejutan dengan membawa ibunya ke atas pentas.
Bukan itu sahaja, kekasih hati Uyaina iaitu penyanyi, Raja Syahiran turut melakukan kejutan apabila muncul di atas pentas membawa sejambak bunga buat dirinya. – K! ONLINE


Mohd. Ekhwan Naib Cancelor baharu UKM
Oleh MOHD RASDAN AHMAD

30 Disember 2020, 3:05 pm
PETALING JAYA – Kementerian Pengajian Tinggi (KPT) hari ini mengumumkan pelantikan Prof. Datuk Dr. Mohd. Ekhwan Toriman sebagai Naib Canselor Universiti Kebangsaan Malaysia (UKM) yang baharu.
Menteri Pengajian Tinggi Datuk Seri Dr. Noraini Ahmad berkata pelantikan tersebut berkuat kuasa 1 Januari 2021 hingga 31 Disember 2023.
“Saya percaya dengan pengalaman luas dalam bidang pentadbiran, beliau dapat meneruskan kegemilangan UKM sebagai satu daripada universiti terulung di Malaysia,” katanya dalam satu kenyataan, di sini hari ini.
Mohd. Ekhwan, 51, merupakan graduan UKM pada 1992 (Ijazah Am) dan 1993 (Ijazah Kepujian) dalam bidang Geografi (fizikal), Fakulti Sains Kemasyarakatan dan Kemanusiaan.
Beliau seterusnya memperoleh Sarjana (MSc) dari University of Manchester serta Doktor Falsafah (PhD) dari University of Newcastle Upon Tyne UK dalam bidang Pemodelan Hidrologi Sekitaran, Sistem Maklumat Geografi (GIS) dan Pengurusan Sumber Air.
Beliau telah berkhidmat sebagai Timbalan Ketua Pengarah (Akademik dan Pembangunan), Jabatan Pendidikan Tinggi, KPT serta jawatan pentadbiran dan akademik yang lain.

Antara jawatan yang pernah disandang adalah, Timbalan Naib Canselor (Penyelidikan dan Inovasi) UKM dan Timbalan Naib Canselor (Penyelidikan dan Pembangunan), Universiti Sultan Zainal Abidin (UniSZA). – K! ONLINE


Bangkai badak sumbu berusia 50,000 tahun ditemui di Rusia
Oleh KOSMO!

30 Disember 2020, 3:24 pm
MOSCOW – Sepasukan saintis menjumpai bangkai seekor badak sumbu berbulu prasejarah yang sudah pupus dipercayai berusia 50,000 tahun di sebuah kawasan permafrost di daerah Abyisky wilayah, Yakutia, Rusia baru-baru ini, lapor akhbar The Sun UK.
Seorang saintis berkenaan, Dr. Albert Protopopov berkata, bangkai haiwan itu ditemui dalam keadaan 80 peratus sempurna dengan kebanyakan anggota badan serta organnya masih terpelihara.
“Ia ditemui berhampiran kawasan bangkai seekor anak badak sumbu berbulu yang diberi nama Sasha yang dijumpai pada tahun 2014. Bangkai dua ekor anak singa gua turut ditemui di kawasan sama tahun lalu.
“Berdasarkan pemerhatian awal, badak sumbu itu dianggarkan berumur antara tiga hingga empat tahun dan dipercayai masih kecil,” katanya.
Selain itu, Protopopov berkata, makanan terakhir haiwan tersebut juga didapati masih berada di dalam perut badak sumbu tersebut.
“Badak sumbu ini dipercayai lemas di dalam sungai kerana bangkainya masih terpelihara dengan baik.

“Organ dalaman haiwan ini juga terpelihara. Ia membolehkan penyelidik mengkaji cara pemakanan dan kehidupan badak sumbu ini secara lebih terperinci,” ujarnya. – Agensi


Mardi bimbing 530 usahawan tani berjaya tahun ini
Oleh TOREK SULONG

30 Disember 2020, 3:43 pm
PASIR PUTEH – Institut Penyelidikan dan Kemajuan Pertanian Malaysia (Mardi) berjaya membimbing seramai 530 usahawan pertanian sehingga mereka mampu berdikari dalam bidang perniagaan yang diceburi pada tahun ini.
Timbalan Menteri Pertanian dan Industri Makanan II, Datuk Che Abdullah Mat Nawi berkata, 50 peratus daripada jumlah usahawan itu berupaya memperoleh pendapatan antara RM300,000 hingga RM3 juta setahun.
“Ramai usahawan yang sudah berjaya kini dijadikan ikon. Ia bertujuan untuk menjadi pembakar semangat kepada usahawan baru.
“Nama-nama produk besar seperti Ibrahim Food, Tamin, Jalen, Aminah Hassan dan Santan Food membuktikan hasil bimbingan Mardi berupaya membebaskan warga petani dari kepompong kemiskinan,” katanya.
Beliau berkata demikian pada sidang akhbar selepas merasmikan pelancaran Produk Inovasi Makanan di Mardi Pasir Puteh di sini, hari ini.
Dalam majlis sama, Mardi turut melancarkan Program Bantuan Penjana B40 peringkat Kelantan membabitkan 15 peserta dalam bidang tanaman kontan dan Program Agropreneur Muda.

Mengulas lanjut, menurut Che Abdullah, Mardi juga mementingkan inovasi, penyelidikan dan teknologi yang bersandarkan disiplin saintifik yang merupakan kunci utama dalam membangunkan usahawan berjaya di negara ini.
Katanya, dengan berpegang kepada piagam pelanggan Mardi iaitu Dari Makmal ke Meja Makan, ia juga menjadi misi utama yang mampu melahirkan usahawan berdaya maju. – K! ONLINE


Mayat mekanik ditemukan di atas batu
Oleh KOSMO!

30 Disember 2020, 3:37 pm
BENTONG – Mayat seorang mekanik yang dihanyutkan arus deras ketika melintas Sungai Benus semalam ditemukan di atas batu hari ini.
Ketua Polis daerah, Superintendan Zaiham Mohd. Kahar berkata, mayat mangsa, Tan Kok Meng, 59, ditemukan kira-kira 200 meter dari lokasi kejadian.
“Pasukan penyelamat yang melakukan rondaan di kawasan berkenaan menemui mayat seorang lelaki di atas batu berdekatan dengan tebing sungai.
“Berdasarkan keadaan mayat, tiada sebarang kecederaan dan mayat akan dibawa ke Unit Forensik Hospital Bentong untuk bedah siasat,” katanya di sini hari ini.
Semalam mangsa yang juga seorang mekanik hilang dibawa arus deras ketika cuba menyeberang sungai berkenaan.
Dalam kejadian kira-kira pukul 7.30 petang itu, mangsa ke tempat kejadian untuk membantu kenalannya mengikat tali ke pokok seberang sungai bagi mengerakkan jentera sedut pasir ke tengah sungai.

Dalam pada itu, Zaiham berkata, operasi mencari dan menyelamat (SAR) membabitkan lelaki yang dilaporkan lemas ditamatkan tengah hari hari ini.
“Saya mengucapkan jutaan terima kasih kepada semua agensi yang terlibat termasuk penduduk berdekatan di atas bantuan dan kerjasama yang diberikan dalam usaha mencari mangsa lemas,” ujarnya. – K! ONLINE


PGA rampas lebih satu tan beras seludup
Oleh YATIMIN ABDULLAH

30 Disember 2020, 3:02 pm
TUMPAT – Pasukan Gerakan Am (PGA) Batalion 9 merampas lebih satu tan beras seludup yang dianggarkan bernilai RM4,096 ketika menjalankan rutin rondaan di pangkalan haram Kuala Jambu awal pagi tadi.
Dalam rondaan pada pukul 12.50 tengah malam itu, PGA turut merampas sebanyak 25 kilogram beras pulut yang dianggarkan bernilai RM175.
Pegawai Pemerintah Medan PGA, Superintendan Azhari Nusi berkata, semasa melakukan rondaan, anggota PGA telah menjumpai pelbagai guni putih mengandungi beras berada di tebing sungai pangkalan haram itu.
Menurutnya, selepas hampir satu jam melakukan intipan di lokasi itu, PGA bertindak merampas semua barangan untuk dibawa ke di Balai Polis Kuala Jambu.
“Siasatan awal mendapati, semua beras itu dipercayai diseludup dari negara jiran untuk dijual pasaran tempatan.
“Nilai keseluruhan rampasan dianggarkan berjumlah RM 4,271,” katanya dalam satu kenyataan di sini hari ini.

Katanya, kes mengikut Seksyen 135 (1) (d) Akta Kastam 1967. – K! ONLINE


Peningkatan sehingga 100 peratus penggunaan air, elektrik ketika PKP
Oleh MUHAMAD TARMIZE MOHD NOR

30 Disember 2020, 3:41 pm
IPOH – Penggunaan sumber air dan elektrik melibatkan lebih 400,000 buah rumah di seluruh negeri Perak meningkat antara 40 hingga 100 peratus ketika pelaksanaan Perintah Kawalan Pergerakan (PKP) Mac lalu.
Pengerusi Jawatankuasa Infrastruktur, Tenaga, Air dan Pengangkutan Awam Perak, Datuk Mohd. Zolkafly Harun berkata, kadar kenaikan tersebut dianggarkan antara RM100 hingga RM300 bagi setiap isi rumah berbanding sebelum pelaksanaan PKP.
“Penggunaan bagi lebih 400,000 buah rumah di Perak ketika ini jika dikira secara keseluruhannya mencecah RM60 juta setiap bulan.
“Jumlah tersebut adalah tinggi kerana berlaku peningkatan penggunaannya apabila ramai berada di rumah masing-masing sepanjang tempoh PKP dan ini tidak dapat dielakkan,” katanya.
Beliau berkata demikian pada sidang akhbar sempena pelancaran Kempen Bijak Guna Tenaga dan Air Perak 2020 di Bangunan Perak Darul Ridzuan di sini hari ini.
Kempen selama sebulan tersebut melalui platform melalui media konvensional dan media sosial itu diadakan bagi menggalakkan rakyat Perak menggunakan sumber air dan tenaga itu secara optima serta berhemah.

Tambah Mohd. Zolkafly, pihaknya mensasarkan untuk mengurangkan jumlah penggunaan tersebut sebanyak 25 peratus atau kira-kira RM15 juta selepas kempen ini dilancarkan.
“Dengan penjimatan 25 peratus itu, setiap isi rumah akan mempunyai lebihan dana untuk digunakan bagi membiayai kos kehidupan lain termasuk membeli keperluan dapur.
“Ia secara tidak langsung menyumbang kepada penjagaan alam sekitar,” katanya. – K! ONLINE


Anak anjing terperangkap dalam lubang bawah tanah diselamatkan
Oleh ALICIA JOHNY KUEH

30 Disember 2020, 4:01 pm
KOTA SAMARAHAN – Pasukan bomba telah menyelamatkan seekor anak anjing yang terperangkap dalam lubang bawah tanah di Lorong 12B1, Desa Ilmu di sini hari ini.
Menurut laporan Balai Bompa dan Penyelamat (BBP) Kota Samarahan, pasukan Bravo telah dikerahkan ke lokasi kejadian setelah menerima panggilan kecemasan pada pukul 10:33 pagi.
“Setibanya di lokasi pada pukul 10.41 pagi, pihak bomba menjalankan operasi penyelamatan menggunakan cangkul dan sekop untuk menggali tanah bagi menyelamat anak anjing tersebut.
“Setelah anak anjing tersebut berjaya dikeluarkan dan keadaan disahkan terkawal dan selamat, pihak bomba berangkat balik ke balai sekitar pukul 11.30 pagi,” katanya.
Pasukan bomba diketuai Pegawai Bomba Kanan II (PBK II) Kup Kamri dengan kekuatan sebuah van jenis Urvan bersama dua pegawai bomba. – K! ONLINE


Tok penghulu, empat rakan dicekup positif dadah
Oleh DIYANATUL ATIQAH ZAKARYA

30 Disember 2020, 3:08 pm
ALOR GAJAH – Seorang penghulu dan empat rakannya dicekup selepas dipercayai terlibat dalam penyalahgunaan dadah dalam satu serbuan di sebuah rumah di Kampung Paya Datok, Alor Gajah di sini semalam.
Dalam serbuan kira-kira pukul 2.50 petang itu, kesemua mereka berusia antara 48 hingga 63 tahun ditangkap ketika sedang melepak di luar kediaman tersebut.
Ketua Jabatan Siasatan Jenayah Narkotik (JSJN) negeri, Superintendan Zulkiflee Rashid berkata, serbuan dibuat oleh Cawangan Narkotik Ibu Pejabat Polis Daerah (IPD) Alor Gajah selepas menerima maklumat awam.
“Hasil serbuan seorang penghulu dan empat rakannya ditahan selepas kesemua mereka didapati positif dadah.
“Turut ditemui di atas meja di luar rumah rakannya itu adalah kira-kira 15 liter disyaki air ketum di dalam 15 bungkus plastik lutsinar,” katanya ketika dihubungi Kosmo! di sini, hari ini.
Tambahnya, pemeriksaan lanjut di belakang rumah terbabit menemukan sebanyak 20 pokok ketum ditanam.

“Salah seorang suspek yang tinggal di rumah berkenaan juga mengakui telah merebus daun-daun ketum itu bagi mendapatkan airnya.
“Dia kemudian secara sukarela telah mencantas kesemua pokok ketum berkenaan sebelum mereka dibawa ke Ibu Pejabat Polis Daerah Alor Gajah untuk siasatan lanjut,” katanya.
Ujarnya, semakan lanjut turut mendapati penghulu terbabit mempunyai rekod jenayah lampau berkaitan dadah pada 2015.
Katanya, keempat-empat suspek kini direman selama empat hari sehingga 2 Januari depan bagi membantu siasatan mengikut Seksyen 15(1)(a) Akta Dadah Berbahaya 1952 dan Seksyen 30 (3) Akta Racun 1952. – K! ONLINE


Gadis cari bapa jadi wali nikah
Oleh ABDUL RAZAK IDRIS

30 Disember 2020, 3:34 pm
KLANG – Seorang gadis yang bakal melangsungkan perkahwinan tahun depan memohon bantuan orang ramai mencari bapa kandungnya untuk menjadi wali pernikahannya.
Nik Munira Mohd. Sabri, 21, berkata, dia terputus hubungan dengan bapa kandungnya sejak berusia sehari apabila diserahkan kepada bapa angkatnya, Azman Hassan, 60, di Gua Musang, Kelantan.
Katanya, bapa dan ibunya masing-masing dikenali Mohd. Sabri Sarasid, 59 dan Tun Moh Ku Mat, 54, merupakan warga Thailand.
“Keluarga angkat terputus hubungan dengan ibu bapa kandung sehingga sekarang.
“Pernah bapa angkat mencari mereka di Gua Musang namun tidak ditemui dan tidak diketahui sama ada masih berada di negeri itu atau tidak,” katanya ketika ditemui Kosmo! hari ini.
Justeru, Nik Munira berharap orang ramai dapat membantunya agar perkahwinan dengan pasangannya, Abdul Malek Mokhtar, 43, berjalan lancar.

Orang ramai yang mempunyai maklumat mengenai Mohd. Sabri boleh menghubungi Azman di talian 019-217 1096. -K! ONLINE


Kerajaan disaran beri kelonggaran PDK, Sekolah Khas beroperasi
Oleh SUBKHI SUDARJI

30 Disember 2020, 2:56 pm
PUTRAJAYA – Kerajaan disaran agar memberi kelonggaran membenarkan Pusat Pemulihan Dalam Komuniti (PDK) dan Sekolah Pendidikan Khas beroperasi semula bagi mengurangkan tekanan golongan orang kurang upaya (OKU).
Presiden OKU Sentral, Senator Ras Adiba Radzi berkata, sepanjang tempoh pelaksanaan Perintah Kawalan Pergerakan (PKP) Mac lalu, rata-rata ibu bapa tidak dapat menghantar anak mereka menyebabkan tekanan kepada golongan anak istimewa tersebut.
Katanya, hal itu secara tidak langsung menyebabkan mereka mengalami tekanan  jiwa dan mental selain menyebabkan pergerakan terbatas.
“Apabila mereka tidak dapat belajar di PDK atau Sekolah Khas, mereka tidak keruan, emosi dan kestabilan terganggu hingga adakalanya mencederakan diri sendiri serta ahli keluarga yang lain.
“Begitu juga dengan OKU yang memiliki masalah pembelajaran kerana mereka perlu kembali biasakan diri dengan kaedah pembelajaran agar tidak lupa apa yang telah diajarkan guru sebelum ini,” katanya.
Beliau berkata demikian selepas menerima Sumbangan Musaadah Covid-19 Kepada Persatuan OKU Sentral yang diserahkan Timbalan Menteri di Jabatan Perdana Menteri (Hal Ehwal Agama), Ahmad Marzuk Shaary di sini hari ini.

Hadir sama Timbalan Ketua Pengarah Operasi Jabatan Kemajuan Islam Malaysia (Jakim), Datuk Abdul Aziz Jusoh dan Pengasas OKU Sentral, Ilias Yaakob.
Sementara itu, Ahmad Marzuk berkata, sehingga kini sumbangan yang diterima orang ramai menerusi tabung berkenaan ialah sebanyak RM6,008,644.47 dan sejumlah RM3,705,416.98 telah disalurkan kepada golongan sasaran.
“Hari ini kita serahkan sumbangan RM50,000 kepada Persatuan OKU Sentral yang ketika ini memiliki ahli kira-kira 50,000 di seluruh negara.
“Pada masa sama kita akan bersama Senator Ras Adiba untuk memantapkan lagi kebajikan kepada golongan OKU sebagaimana sasaran kerajaan,” katanya. – K! ONLINE